text:
Durante conferencia di Prensa Minister di Finansa y Cultura Xiomara Maduro: E resultado di e evaluacion di Standard & Poor’s ta duna e inversionista un señal cu Aruba ta un pais sigur pa nan inversion E situacion di debe ta keda un preocupacion
Durante conferencia di Prensa Minister di Finansa y Cultura Xiomara Maduro:
E resultado di e evaluacion di Standard & Poor’s ta duna e inversionista un señal cu Aruba ta un pais sigur pa nan inversion
E situacion di debe ta keda un preocupacion
ORANJESTAD – Durante e conferencia di Prensa, Minister di Finansa y Cultura a elabora riba e evaluacion economico y financiero di nos pais Aruba door di e companianan di rating. Tur aña den luna di maart ta ricibi e evaluacion aki, ultimo tempo esaki ta tuma luga virtualmente door di e situacion conoci. E trabaonan a wordo haci y minister ta gradici tur persona y instancia cu a brinda e informacion con pais Aruba ta avansando economicamente y financieramente despues di e situacion di pandemia. Segun e mandatario hopi biaha nos ta waak cu Aruba ta bay dilanti poco poco na normalidad pero hopi biaha nos ta lubida ariba e impacto grandi cu covid tabata tin riba e parti financiero y economico di nos pais. Na 2020 ora cu e pandemia a haci su entrada na pais Aruba, nos pais tabata mey mey di un evaluacion, e compania di rating ta trece dilanti cu paisnan na mundo cu ta biba di turismo, den esaki Aruba tabata na prome luga di bay conoce un impacto grandi caminda a premira na prome instante cu 44% di Aruba su economia lo bay atras. Danki na e sosten cu nos pais a ricibi di Hulanda e impacto riba nos economia a resulta menos, nos a bay a atras cu 27% pero asina mes esaki ta un sla grandi economicamente. Aruba cu e sosten di Hulanda, cual a wordo enfatiza pa Standard & Poor’s, nos pais a recupera mas fuerte cu locual a wordo proyecta y nos ta mantene cerca Standard & Poor’s un investment grade rating, es decir e rating cu nos tin pa inversionista, ta duna nan un señal cu Aruba ta un pais sigur pa e inversion. Banda di esaki tambe Standard & Poor’s ta duna nan espectativa, nan miras pa cu Aruba ta uno stabiel. Aruba ta avansando y ta recuperando pesey ta duna un outlook cu ta stabiel pa cu Aruba. Minister di Finansa Xiomara Maduro ta remarca cu si Standard & Poor’s ta menciona cu e debe di pais Aruba, ta keda un preocupacion y den cuadro akinan, e ta un punto delicado y cu inversionistanan ta waak e parti akinan. E areglonan cu Aruba tin cu Hulanda, e landspakket pa Aruba por sali mas fuerte di e situacion cu nos ta y esaki tambe cu un eventual prestamo di Hulanda na termino favorabel lo bay tin un impacto positivo riba e nivel di deficit y nivel di debe di nos pais. Standard & Poor’s ta keda mira e relacion di Aruba y Hulanda den esaki y na ki acuerdo nos lo por yega.
Minister Maduro a trece dilanti cu siman pasa diabierna Conseho di Minister di Reino a indica cu locual ta e fiansanan cu nos a haya pa locual ta sosten di likidez di 915.5 miyon florin cu esakinan a wordo refinancia pa e periodo nos dilanti di 18 luna. Pa esaki pa e proximo 18 luna Aruba lo no mester paga y lo ta na 0% di interes, cual sigur pa locual ta trata e rating di pais Aruba, e credibilidad financiero pa nos pais y e trankilidad cu esaki ta brinda na e invesionistanan tambe ta punto cu Standard & Poor’s ta mira pa manetene su outlook stabiel. Tambe Standard & Poor’s ta indica cu no solamente e convenio cu Hulanda pero si mira un reapertura di e refineria y e uso di e terminalnan lo yuda pa hisa e rating di nos pais. Pa e ultimo aki Standard & Poor’s no a tuma esaki den consideracion, mirando e historial di Aruba na 2012 , e gobernacion e tempo ey a indica e refineria lo bay habri y cu lo bay tin entrada pero esaki no a realiza pesey Standard & Poor’s awor aki tin mas prudencia y ta pesey a laga esaki afo. Importante ta cu Aruba ta mantene cerca Standard & Poor’s un investment grade erating y cu un outlook postivo y stabiel cual ta importante pa pais Aruba segun Minister di Finansa Xiomara Maduro.


c: text/html

text:
ORANJESTAD,Aruba
E ta referi specificamente na fundacion FUTURA, cu ta atende cu plannan di innovacion di Gobierno.
“Nos no tin claridad di loke FUTURA ta haciendo,” Parlamentario di AVP Lampe a bisa den un declaracion duna. Pero loke cu a hala su atencion ta cu e suma di ayudo social cu Gobierno ta pone den e fundacion aki, cu ta nada menos den careda di mey miyon florin. P’esey su pregunta di kico exactamente e fundacion aki su trabou ta, kico e ta haci pa Gobierno. Remarcabel ta cu e staff ta consisti di diferente persona cu ta hopi liga na Gobierno, algo cu e ta bisa ta bay contra di e pensamento di un maneho transparente cu e Gobierno di Wever Croes ta bisa cu e ta boga p’e. “Nos como miembro di Parlamento mester por puntra Gobierno pa claridad di esaki,”. Esey ta motibo cu el a manda un lista di pregunta pa Prome Minister, den cualnan e ta puntra ken y con a lanta e fundacion aki, kendenan ta forma parti di dje, kico a wordo haci caba, mirando e suma basta bon cu ta wordo apunta pa e Fundacion.
E preguntanan di Lampe ta bini despues di a mira e situacion cu e scol Cacique Macuarima ta pasa aden, cu mester a pidi sector priva pa duna un man pa yuda den renobacion di e instalacionnan cu a sufri daño ora cu un candela a wordo cendi intencionalmente. E placa cu e fundacion FUTURA ta ricibi ta bini di e contribucion cu sector priva ta duna na caha di Gobierno, pa cual ta incomprendibel cu aworaki un biaha mas ta bay na pidi ayudo for di sector priva. Pakico pidi mas, si ya caba a haya ayudo via di e diferente primanan cu sector priva ta paga. Di otro banda tine fundacion FUTURA cu niun hende sa exactamente kico nan ta haci. “Mi ta spera cu Prome Minister tuma e preguntanan aki na serio pasobra nos kier sa kico FUTURA ta haci, kendenan ta den FUTURO, y kico ta nan trabou. Te aworaki no a mira nada concreto ta sali di nan trabou. Tin basta hende cu a wordo tuma eyden. Nos kier sa si nan tur ta parti di e fundacion..”
AVP, el a bisa, ta exigi transparencia den decisionnan cu Gobierno ta tuma den casonan manera esun aki, cu tin nan preocupa.

robotstxt: allowed

filter: keep


text:
Prokuradornan General di Reino a topa na Boneiru.
Prokurador General (PG) di Kòrsou, Sint Maarten i islanan BES, Guus Schram, a bishitá Boneiru pa e reunion bi-anual di prokuradornan general den Reino. PG-nan di Kòrsou, Sint Maarten islanan BES, PG di Aruba i un miembro di kolegio ulandes di Procureurs-Generaal ta reuní dos bia pa aña. Entre otro nan ta reuní tokante e “Justitieel Vierpartijen Overleg”. Mayoria bia ta trata di sinkronisashon pa ku puntonan riba tereno hudisial i koperashon entre paisnan den Reino. E interkambio tin komo meta pa laga e Ministerionan Públiko di e diferente paisnan benefisiá mas tantu posibel di e echo ku nan ta den mesun Reino. A papia entre otro tokante estado di aplikashon di lei i e manera ku por saka mas tantu rendimentu for di investigashon i rapòrtnan ku e “Raad voor de Rechtshandshaving” ta emití. A interkambiá tambe di idea i yega na akuerdonan konkreto kon por mehorá i hasi koperashon entre Landsrecherche Kòrsou, Sint Maarten i Aruba ku Rijksrecherche di Hulanda mas intensivo. Na momentu ku Kòrsou i Sint Maarten a opta pa bira outónomo den Reino, a stipulá e asina yama Leinan di Konsenso. Easkinan tin komo meta pa salbaguardiá e responsabilidat di Ulanda pa tin bon maneho di paisnan den Reino. Ta leinan ku ta konta den hinter Reino, entre otro Lei di Konsenso pa Ministerio Públiko di Kòrsou Sint Maarten i islanan BES, Lei di Konsenso di Korte di Hustisia Komun i Lei di Konsenso pa Maneho di Lei.


text:
(NLTimes) – Poverty Fund awo tin mas di 1,000 punto di distribucion pa productonan pa menstruacion gratis plama rond di henter e pais. Esaki ta un aumento di 58 biaha compara cu e 200 puntonan cu tabatin den september aña pasa, NU.nl a reporta.
Poverty Fund a ricibi yamada diario y e-mail pidiendo mas puntonan pa ricibi di e productonan aki. Personanan ta hayando e iniciativa aki cada biaha mas facil y kier duna donacion tambe. Mas persona ta enfrentando dificultad financiero pa causa di e inflacion, “nos ta mira e demanda crece pa causa di e inflacion y e peso di energia aumenta. Esaki tambe ta nifica cu e famianan di ingreso medio ta den problema,” un vocero di Poverty Fund a splica e corant.
E fondo tin puntonan di distribucion pa paketenan cu ta contene varios diferente articulo di diferente size, forma y marca. Personanan tambe por haci peticionnan specifico.
E puntonan di distribucion ta localisa den librerianan, centronan pa comunidad y scolnan. Tambe nan por haya e productonan menstrual aki na banconan di cuminda y cashinan dilanti cierto personanan su cas.
Bo no mester comproba cu bo no por cubri e gasto di e productonan aki, e vocero a bisa NU.nl. “Nos kier mantene esaki lo mas accesible cu ta posbel.” Productonan pa menstruacion ta un necesidad basico, nan a enfatisa. “Tur hende mester por sigui haci nan trabao durante nan periodo di menstruacion. Nos no kier mira ningun hende mester keda cas y usa papel of loke nan haya.”


text:
E decision aki a ser tuma pa motibo cu e edificio di Hulpbestuurskantoor San Nicolas ta den hopi mal estado y ta forma un peliger pa esnan cu ta traha eynan y esnan cu ta bishita e luga.
Plannan pa restaura e edificio ta den finalisacion pendiente pa busca un autorisacion di Parlamento.
E mudansa aki lo ta temporalmente pa 6 pa 8 siman mientras ta preparando un otro oficina na San Nicolas mes pa asina Hulpbestuurskantoor San Nicolas sigui brinda ciudadanonan di San Nicolas miho servicio. Como cu ta trata servicio specialisa y ta trata placa, no por ubica e oficina na tur caminda. E trabounan a cuminsa caba.
Durante e temporada aki, nos ta spera cu usuarionan di Hulpbestuurskantoor San Nicolas tin comprension pa e situacion. Gobierno di Aruba no por a laga trahadonan y usuarionan den e riesgonan peligroso.


text:
World Baseball Classic ta start di 6 di mart.
World Baseball Classics of Klásiko Mundial di Beisbòl ta un torneo internashonal di beisbòl. E torneo ta keda hungá bou di e Konfederashon Mundial di Beisbòl i Sòftbòl (WBSC) i ta kreá pa Major League Baseball (MLB), e Asosiashon di Hungado den Mayor League Baseball (MLBPA) i otro liganan profeshonal di beisbòl rònt mundu. Ántes e torneo tabata kai huntu ku beisbòl olímpiko (te ku 2008 i lo keda reintrudusí na 2020) i Kopa Mundial di Beisbòl (te ku 2011) bou di Federashon Internashonal di Beisbòl. A suspendé ámbos torneo na fabor di World Baseball Classics. Esei ta nifiká ku for di e edishon último na 2013, e ganadó di e torneo alabes ta keda rekonosé komo e kampion mundial. E torneo ta e promé den su tipo kaminda ekiponan nashonal di beisbòl ta konta ku hungadónan profeshonal den e liganan di mas importante di mundu, inkluso hungadónan di Liga Grandi. E promé evento a tuma lugá na mart di 2006. Na 2009 e di dos edishon i despues di esaki a disidí di laga e torneo tuma lugá kada kuater aña. Na 2013 Repúblika Dominikana a gana e torneo. E aña aki Kingdom of Netherlands ta bolbe partisipá i ta konta ku vários strea yu di Kòrsou den beisbòl.


text:
ORANJESTAD – “ No tin un obligacion legal pa entrega un concepto di presupuesto di nobo (pa CAFT revisa:Red), riba cual a duna conseho caba”. Asina e colegio di supervision financiero CAFt a confirma na noticiacla dialuna. A haci e pregunta basa riba e discusion cu a surgi den Parlamento, cu si awor cu a cambia BTW pa BBO aumenta, mester bay CAFt un biaha mas prome cu Parlamento aproba esaki. CAFt pues a confirma cu e version di gobierno, ta berdad. “ Ta un prerogativo di gobierno di Aruba. Si gobierno kier presenta un concepto ‘coregi’ di presupuesto na CAFt, CAFT lo conseha riba esaki dentro di e termino legal” e colegio a finalisa bisando.
DEBACLE PARLAMENTARIO
Tabata net prome cu Parlamento tabata cla pa cuminsa trata presupuesto 2023 siman pasa, oposicion a cuminsa cuestiona esaki, indicand cu segun ley di LAFt, si tin cambio den e presupuesto, mester bolbe laga CAFt controla esaki prome cu Parlamento por trata esaki. Gobierno mesora a sigura cu esaki no ta necesario pasobra e ta un prerogativo di Gobierno.
A PUNTRA CAFt
Pa buena marcha noticiacla a puntra CAFt kico ta e punto aki, unda cu awe e colegio a contesta e portal aki cual contesta a keda poni den e raportahe aki na comienso.


text:
ORANJESTAD – Diasabra ultimo a realisa un bon bini special pa e pasaheronan di e crucero Disney Fantasy. Como operador local di tour, Jean Carlos Espinal a comparti su pensamento di e esfuerzonan cu Gabinete Mike Eman ta haci pa permiti e segmento aki di nos turismo florece ainda mas. “Mi ta hopi contento con e ta te cu aworaki y mi ta spera cu e sigui mehora,” asina e director di AGW Tours a comenta. E tin mas cu dies aña trahando riba waf y a mira cambionan grandi sosode den e ultimo añanan, vooral full e structura di Welcome Plasa y cu turistanan cu a yega di bin Aruba ta tuma nota di biaha di dje.
El a keda asombra pa tur loke Oranjestad Business Improvement District (OBID) y Aruba Tourism Authority (ATA) a trece e mainta, manera disfrasnan di Carnaval, banderin di Aruba y te hasta cuk’i pinda. Espinal a conta di e turistanan cu el a compaña pafo “na momento cu nan a crusa e porta, nan a bisa ‘Wow…Happy island,’ kier men cu nan a sinti esey berdad. E clientela di Disney Cruise Line ta hopi diferente pasobra ta casi den su totalidad famia chikito y grandi. Esaki ta nifica mas seguridad di entrada pa e operadornan di tours.
“Nos ta biba di turismo y loke nos ta spera ta cu nos por haya mas barco crucero cu por bin den e temporada di low season,” Espinal a menciona indicando cu esey ta e temporada cu ta aden actualmente. Espinal ta conta con 10 aña pasa tabata papia di un of dos barco pa luna durante ‘low season’ pero cu awendia tin practicamente un pa dos barco pa siman. “Si por logra tres barco pa siman mes, mi ta kere tur hende lo por biba hopi bon.”
Esey ta algo cu ATA trahando fuertemente riba dje y segun Patrick Melchiors cu ta nan Destination Services Manager, ta premira cu na 2018 Aruba lo conta cu yegada di un 50 mil pasahero mas, compara cu 2017. Ademas di traha riba e relacion cu companianan di crucero, tambe ta enfoca riba e facilidad di waf di Oranjestad y brinda un miho experiencia. Aruba ta un marca bon gusta den e mundo di crucero y Espinal ta duna un idea di pakico.
“Tur turista, no solamente di Disney, pero tur cu ta yega Aruba y cu ta duna un comparacion cu e otro islanan, ta keda asombra cu Aruba vooral pa e limpiesa. Dus nos ta hopi contento cu e pueblo di Aruba ta haci esaki hunto cu Gobierno di Aruba,” segun e operador local di tour. Fuera di e limpiesa turistanan ta nota cu na Aruba hende ta hopi social y semper ta dispuesto pa yuda. A base di esey Espinal ta keda cu Disney su cruceronan lo ta un exito den futuro.


text:
Oficialmente como Director di Aruba esaki ta e prome biaha cu Endy Croes & N-Designz Team hunto cu Perfect Me y The Salon, a prepara un reina pa bay competi internacionalmente. Na 2018 nan a prepara Raquelle Reeberg pa Reina Hispanoamericana pero bou di un otro organisacion. E intencion pa manda un reina na e competencia aki ta, pa e reina ta den preparacion pa un dia representa Aruba na un di e certamennan mas grandi mundialmente. Pues, esaki ta nifica cu Sarah van Steen ta den preparacion bou guia di N-Designz pa den futuro. E certamen ta tuma lugar dia 8 di februari y Sarah a biaha hunto cu su mama pa Bolivia pa compañe e prome 5 dianan. Despues Endy mes a biaha pa Bolivia pa e ultimo siman pa e guia extenso den e recta final.
REINA HISPANOAMERICANA
Den un combersacion cu Endy Croes, el a splica cu e certamen di Reina Hispanoamericana ta concentra hopi riba estetica, beyesa, habilidad pa mercadia e reina y e productonan cu ta sponsor di e evento. Ademas Reina Hispanoamericana ta busca un muher cu por ta role model pa e muhernan cu descendencia Latino. Pa locual ta e preparacion di Sarah van Steen, esaki a cuminsa di momento cu el a participa na Miss Teen Aruba International na 2018 y a gana e titulo di 1st Runner-up. E tempo ey caba a enfoca pa Sarah por comunica cu mas contenido fuerte y pa combersa na un nivel cu ta inspira otronan. Sarah ta un mucha muher cu un amabilidad sincero y cordial y esaki sigur ta un di su partinan mas bunita y fuerte. Prome cu Sarah a biaha pa Bolivia a sigui polish loke ya a start cu ne y awo cu Endy ta na Bolivia, e ultimo tokenan pa refina lo wordo haci.
Cua ta e cualidad cu segun bo experiencia ta laga Aruba luci den e certamen aki?
Sarah riba su mes cu su spontanidad, alegria sincero, estatura y e color di cabey impactante ta percura pa e hala atencion sigur. Pero, mescos na otro certamennan, e faboritismo pa e paisnan grandi manera: Venezuela, Colombia, Filipinas y Mexico ta grandi. Esey kiermen cu Aruba como isla chikito, tin cu traha extra duro pa haya e atencion desea y mereci. Sarah ta consciente di esaki y pesey ta percura pa e impresion cu e ta laga atras tur dia ta memorabel cerca tur hende na Bolivia.
Ki ta bo opinion tocante e reciente escandalo na Miss Global cu Miss Colombia?
Den mi opinion, si fraude ta tuma lugar, esaki mester wordo vocifera. Porta e forma cu Miss Colombia a hacie no tabata esun di mas netjes, pero mi ta kere ta hopi factor mester a hunga un rol, cu e acumulacion di frustracion a resulta den loke a sosode riba escenario. Sigur loke el a haci ta bay den historia mustrando cu no mester keda keto y acepta cosnan cu no ta cana manera debe ser.
Ki por anticipa pa e presentacion di Miss Aruba pa e final di Reina Hispanoamericana?
Por spera un presentacion di un dama educa, cu estilo clasico y elegante y cu lo sa di trece su opinionnan padilanti di un manera hopi elocuente. Sarah ta papia spaño, pero den ingles e por expresa su mes hopi mihor y pa e motibo ey, e lo haci uso di un traductor durante su entrevista priva cu hurado y riba escenario. Pa loke ta su shimis final, tin 2 opcion espectacular cu ainda lo mester dicidi cua lo ta esun mihor pa su presentacion final.


text:
The content originally appeared on: Diario
ORANJESTAD (AAN): Un caso di emergencia a presenta su mes Dialuna riba lama pabao di Aruba.
Esaki a pone cu tanto Wardacosta di Caribe Hulandes, hunto cu Polis Maritimo a drenta den accion pa bay rescata un boto di bela.
Tur cos a cuminza cu e informe den dia via Canal di Emergencia di VHF Marine, cu tin un boto di bela yenando cu awa y mester yudansa di autoridad.
Personal di Wardacosta conhuntamente cu Polis Maritimo a bay yuda e boto y e pasaheronan abordo.
Cu yudansa di autoridad a logra pomp e awa y a tow e boto trece tera sano y salvo, y awor tin di bay haci reparacion.


text: E Akuerdo Atministrativo 2018-2022 entre Bonaire i Hulanda ku lo aoptimalisá i pone un base fuerte pa progreso di e siudadano ta yegando su fin. Awor ta momentu pa hasi un evaluashon òf análisis di e puntonan: fuerte, suak, menasa i oportunidat di e akuerdo pa sa kiko a logra promé ku i despues di Covid i tambe ku si a traha a base di bon gobernashon. Kisas pueblo por komprondé e motibu di Clark Abraham pa a kritiká e akuerdo i bandoná sala sin vota i no a firma e akuerdo.Hulanda a i ta pone bastante sèn disponibel pa ehekutá e akuerdo pero ta resultá ku Bonaire no tin sufisiente boneriano kapas pa ehekutá e akuerdo. E reunion di Komishon B&O di 24 di ougùstùs a mustra ku Kolegio Ehekutivo ta pidi sèn pero no tin ningun plan di maneho. A yena Bonaire ku konsùltent, lider di proyekto, mènedjer di proyekto, kolaboradó di maneho for di Hulanda i otro islanan di eks Antia Hulandesi a despedí di profeshonalnan boneriano na salubridat públiko, Bonlab i na finansa. Tur a bai studia i kumpli ku e petishon pa bin traha pa nan isla pero polítika partidista ta kontinuá ku yagmentu riba nos hendenan.Parse ku no ke mira ku e profeshonalnan strañero ta bini di pais i isla ku tin universidat i Bonaire no tin a ni sikiera un HBO. Esaki tambe ta desigualdat.


text:
Mama di mi yu no ke pa mi rekonose nos yu.
Un bon siman hopi bendishon na tur mi fiel lesadónan. Esta dushi, ambiente di Pasku a drenta i den fin di... Read More
Mi eks kasa no ta pagando alimentashon pa nos yu, kiko mi por hasi?
Bon siman tur kos bon I danki pa lesa mi kolumna! Ban wak e tema di siman, algu delikado pero ku... Read More
Ami ku mi rumannan no por komprondé otro ora yega na herensia di mi mama
Bon siman i bendishon na tur esnan ku ta sigui e kolumna aki. E siman aki nos ta trata un otro... Read More
Mi a kasa na aña 1995, mi kasá ta estranero i ami ku n’e ta bibando for di 2008 na Kòrsou; mi kasá tin un pèrmit temporal ainda, despues di 23 aña kon ta posibel?
Bon siman na tur mi fiel lesadónan. Fin di aña ta den kurpa i nos tur ta sintiendo e ambiente di... Read More


text:
Diaranson mainta tabata dia cu Biemans mester a presenta den corte. Biemans ta doño di hotel Bucuti. E tambe a cay den investigacion unda e tabata haci pagonan grandi na Abath.
Hotelero Biemans a declara cu el’a paga minimo 200 mil florin entre 2012-2019 direct na Abath. Y a cambio Abath a duna uitbreiding y tereno. Hasta Abath tabata hasi taxatie rapport pa Biemans. Segun Biemans Abath tabata un consehero riba tereno di construccion.
Abath kier a purba hustifica e 200 mil florin na trabao di haci taxatie rapport. Pero, dificilmente por substancia e montante ey na dicho trabao. Ni si haci 500 taxatie no ta yega na e suma ey.
Ademas Biemans a bisa cu dor cu Abath a haci asina un bon trabao pe, el’a duna Abath bonus di 20 mil florin.
Tur esaki ta mucho dificil pa kere, siendo cu na mes momento tabata fix terenonan pa Biemans. O sea Abath tabatatin conflicto di interes, pasobra dor cu e ta traha cu Biemans, e tabata fix terenonan.
Huez a keda interoga Abath pa basta rato largo riba e caso aki. Dado momento Abath tambe a bira emocional y cuminza yora den corte.
Nota: E ta bisto cu tur esaki tabata e modus operandi di corupcion. Aki por mira cu un ambtenaar, consehero di Minister, tabata tuma placa grandi for di hotelero y na mes momento ta fix tereno.


text:
Kico ta certifica copia di diploma?
- Certifica copia di diploma ta encera cu un instancia ta declara cu e copia di un diploma ta cuadra cu e diploma original y cu e ta otorga door di un institucion cu ta cay bou di e sistema di enseñansa regla pa ley di e pais concerni.
Cua instancia ta certifica diploma otorga na Aruba?
- Inspeccion di Enseñansa ta cerfifica diploma cu ta otorga na Aruba door di un institucion cu ta pertenece na e sistema legal di enseñansa na Aruba.
Cua instancia ta certifica diploma otorga den exterior?
- E instuticion di enseñansa cu a otorga e diploma ta certifica e copia di e diploma. Door di esaki, ta consehabel pa tuma contacto cu e institucion cu a otorga e diploma.


text:
Durante añanan tabatin hopi speculacion riba e identidad di e guy di e strea pop Dominicana, e reggaetonera Natti Natasha. Entre e rumornan cu ta Rob Kardashian, Don Omar of incluso Anuel AA, ta e pareha di e cantante di 34 aña, e red di entrenimento, Hollywood, cu ta gusta fabrica redo pa por bende, a traha oranan extra pa por identifica e persona special di Natti. Sinembargo un anuncio dia 1 di februari a aclaria tur duda. Natti Natasha (nomber real: Natalia Alexandra Gutiérrez Batista) a revela cu e ta comprometi cu su Manager, Raphy Pina, cu ta presidente di Pina Records. Cu ademas di representa Natti Natasha, e ta maneha tambe e artistanan manera: Plan B, R.K.M. & Ken-Y y Daddy Yankee.
Natti Natasha ta revela e sexo di su baby y e ta bay ta mama di un yiu muhe. E pareha a celebra diasabra 3 di april atardi, un baby shower hunto cu nan famia y amigonan na nan cas na Miami, cual nan a comparti virtualmente cu nan fanaticonan rond di mundo, a traves di un video live riba e Instagram di e cantante. Den un entrevista cu e revista People En Español, Natti Natasha a conta di su lucha pa keda embarasa despues di varios diagnostico decepcionante. Despues di varios intento sin exito, y net cu e pareha tabata encontra den un split emocional, e dokter a duna nan e noticia cu nan tin un baby na caminda.


text:
Den declaracion haci diamars mainta, mr. drs. Ryçond Santos Do Nascimento a indica cu Hulanda ta riba un trayectoria pa termino largo den e direccion di gobernacion y cu mester tene na cuenta cu Hulanda su interes ta diferente cu e interesnan interno di Aruba. Hulanda su interes ta pa nos finansas publico ta na ordo y pa nos no percura pa mas dolor di cabes financiero den futuro. Den e cuadro ey, ta bistie un bachi cu ta hacie pa pueblo, etc.
“That’s fine. Pero p’esey, ora cu bo ta scucha politico ta bisa salba el pueblo, ta pasobra ta nos cu ta den e situacion; nos cu ta biba e situacion di Aruba; nos cu tin skin in the game; nos sa kico impacto ta riba nos mesun cartera, kico ta impacto riba nos mesun bida aki na Aruba,” asina e parlamentario a expresa.
Santos Do Nascimento a splica su tras cu ora bo ta wak cu a bin cu un menasa di un aanwijzing, anto esaki a pone gobierno dobla entregando un zienswijze cu Hulanda a rechasa. “Y Minister Evelyn Wever Croes por bisa kico cu e kier, Xiomara a bin den parlamento anto haci como sifuera ta un gran zienswijze.”
Pa e relato completo, lesa edicion di TREMPAN


text:
Recientemente un delegacion di Oficina di Turismo Aruba, tabata na Bogota, Colombia pa cumpli cu un agenda amplio di reunion y otro encuentronan importante cu coleganan di A.T.A. Latino America (LATAM).
E siman di reunion a habri cu un encuentro interno entre A.T.A. Aruba y A.T.A. LATAM. Despues a enfoca riba 2022, cu agencianan tambe presente. Ta premira cu lo sera 2022 cu un total di 85.000 bishitante di e region. A sigui cu discusion di strategia pa 2023 y di accionnan tactico cu e mercado a defini. E meta pa 2023 ta pa atrae e bishitante cu ta gasta mas y pa atrae un total di 3% mas bishitante di e region. A discuti presupuesto pa 2023 y strategia pa e.o. 5 mercadonan di LATAM (Brazil, Argentina, Chile, Peru y Colombia) a wordo discuti.
Mester remarca cu esaki tabata e ultimo reunion di Miriam Dabian como Directora di Oficina di Turismo Latino America. Un encuentro special, bon atendí, a permiti A.T.A. gradici y enfatisa compromiso di Aruba cu e mercado!
A sostene tambe reunionnan, hunto cu aeropuerto di Aruba, cu Avianca, Wingo y Sarpa. Ta sigui enfoca riba re-establece capasidad cu a mira na 2019. Ta sigui tambe enfoca riba hubs nobo na Colombia, manera a bin ta e caso e aña aki. Despues di e colapse di e mercado Venezolano, Latino America a trece rondo di 100.000 bishitante pa aña (durante añanan no pandemico). Ta sigui re-establece e mercado aki, despues di e pandemia.
Pa 2023 A.T.A. ta premira resultadonan positivo como resultado di e diferente factornan cu lo traha riba dje, entre otro, strategia, mercadeo y mas conexion aereo.


text:
Legends ta derota Survivors 6-5 Piratas ta gana Macuarima y Blackout ta take care di Leftovers
Campeonato Liga 40 organisa pa Criollo Reds Softball team a continua weekend pasa riba veld di Olimpic. Legends ta derota nan rival Survivors den un tremendo wega 6-5. Tanto Melchor Abreu y Tico Danies ambos conosido pitchernan pa hopi aña a preta brasa contra otro sinembargo Melchor Abreu ta resulta pitcher ganador mientras Tico Danies mester conforma su mes cu e derota mirando atras riba un tremendo duelo. Scorebox final Legends 6 careda, 8 hit, 0 error. Survivors 5 careda, 8 hit, 2 error. Mihor bateadornan pa Legends ta Vincent “Vin” Willems 2-2, Mario Wester, Juan Carlos Wester y Eduard Dix tur a bay di 2-1. Pa Survivors a destaca na plato Angelo Laurant 3-2 cu 1 cuadrangular, Shaull Illidge di 3-2 cu (2) cuadrangular, Patrick Odor y Ryan Tromp di 2-1. Den un siguiente wega di dia Blackout ta derota Leftovers 6-2. Boxscore final Blackout 6 careda, 10 hit, 1 error. Leftovers 2 careda, 7 hit, 2 error. Omar Kelly ta resulta pitcher ganador mientras Ettienne Janga ta bay cas cu e derota riba su nomber. Mihor bateadornan oa Blackout ta Joslin Falcon 3-3, Nelson Moreno y Alexander Paesh ambos di 3-2, Israel Palencia di 2-1. Pa Leftovers a luci den causa perdi Joesph Everon 3-2, Danilo Solognier 2-2, Melanio Albertus 2-1. Den e ultimo wega di diadomingo Pirates ta derota Macuarima. Boxscore final Pirates 8 careda, 9 hit, 2 error. Macuarima 2 careda, 8 hit , 2 error. Hector Capellan ta domina y silencia Macuarima pa bay cas cu e victoria riba su nomber. Richard Mackay mester consola su mes cu e derota. Mihor bateadornan pa Pirates ta Franny D’Oleo 2-2, Leonilo Cocom y Joseluis Martes ambos di 3-2, Leyvis Gonzalez di 3-1 cual bataso tabata un homerun. Pa e indjannan di Macuarima a luci na plato Alexander Thiel y Elvis Maduro di 3-2, Carlos Mejia 2-1. Weganan di Liga 40 ta continua weekend binidero den curason di Sta Cruz riba veld di Olimpic.


text:
Klinsmann ta retirá komo direktor tékniko di Merka.
Jurgen Klinsmann a haña su retiru komo ‘coach’ di e tim di fútbòl di Merka. E èks tòp futbolista profeshonal, mester bai pa motibu di e resultadonan ménos eksitoso den e partidonan pa kualifikashon pa e mundial di fútbòl 2018. Klinsmann tabatin e trabou for di 2011 serka e federashon merikano. E no tabata solamente ‘coach’, sino tambe direktor tékniko tambe. Bou di liderazgo di e aleman, e selekshon di Merka a pasa den un bon desaroyo, ora ku na 2012, Merka a gana diesdos partido tras di otro.
Durante kualifikashon pa e siguiente kampionato mundial, kosnan ta bai malu. E promé dos partidonan tabata un derota pa Merka. Dia 16 di novèmber último, Costa Rica a gana 4-0 di e pais, loke a hasi e soño pa yega mundial mas skur pa Merka. "Nos tin konfiansa, ku nos tin e kalidat korekto pa mundial, pa motibu di kresementu di nos hungadónan, pero nos ta konvensí ku mester skohe un otro rumbo,” asina presidente di e federashon merikano, Sunil Gulati a deklará.


text:
COC y COA a formalisa e deseo pa sigui colabora
Un acuerdo di cooperacion a ser firma entre COC y COA
Pa varios aña na nivel di e organisacionnan Olimpico di Colombia y Aruba tin un relacion di amistad y apoyo, di cua COA sigur ta siña y beneficia hopi. Colombia ta entre e paisnan di mayor nivel den deporte, cu ta logra exito y resultadonan importante durante encuentronan deportivo.
Te cu awor e colaboracion entre Colombia y Aruba no tabata basa riba un acuerdo formal, pero mas bien un expresion di e relacionnan di amistad cu ta existi entre e dirigentenan. Ta hustamente pa duna expresion na e aprecio y respet cu ta existi, COC y COA a dicidi di formalisa e deseo pa sigui colabora, pa defini e terenonan riba cua lo busca un cooperacion y pa habri posibilidad pa tin un intercambio di conocimento y experticio, di cua e Comitenan Olimpico y nan miembronan lo por beneficia.
E Acuerdo di Cooperacion a wordo firma pa Presidente y Secretario General di Comite Olimpico Colombiano, Ciro Solano y Ana Edurne Camacho, di Comite Olimpico Arubano, Wanda Broeksema y Nicole Hoevertsz, den presencia como Testigo, Presidente anterior di COC, Baltazar Medina, cu tabata instrumental pa a inicia e proceso aki, cu awe a culmina cu firmamento di e Acuerdo di Cooperacion aki.
E acto historico a tuma lugar na Santiago de Chile, den marco di e Asamblea General di PanAm Sports, caminda e 41 Comite Olimpico Nacional di e continente ta presente pa debati temanan di interes comun. Esaki tabata un excelente ocasion pa seya e cooperacion entre Comite Olimpico Colombiano y Comite Olimpico Arubano.


text:
Por resumi e prome tres fechanan di Division Honor den e campeonato nobo n’e forma aki;
e cuater prome ekiponan ta e mes un nan cu a bai playoffs anja pasa, e tradicional top cuater di Aruba.
E campeon actual RCA na cabes atrobe, sigui pa e sub campeon Nacional, despues Estrella y Dakota como di cuater. Ta mas cu husto pa bisa cu no ta mucho a cambia den Division Honor e anja aki, e grandinan ta keda grandi y e chikitonan ainda no ta lantando cabes! E pregunta ta; ken di e “chikitonan” ta bai challenge pa e di cuarto lugar ey? Anja pasa Brazil Juniors a sorprende tur hende den e prome rond di e campeonato, apesar cu nan a desinfla den e di dos rond ora cu e ekiponan grandi a desifra nan wega.
E anja aki nos no a mira niun ‘ekipo sopresa’ ainda! Bubali, ekipo tradicional, cu a sobresali den e di dos rond di e campeonato pasa y casi a yega playoffs, ta e ekipo mas cerca atrobe di e top cuater, nan a perde un bon chens pa acumula mas punto riba tabla Diadomingo ultimo den e ‘Derbi di Nort’, ora cu nan rival Nacional a haya nan mes cu nuebe hungado riba cancha na minuut 69, y hasta cu solamente ocho hungado na minuut 83. Bubali a empata e wega hopi laat, nan mes hungado cu 10 hungado, pero no a bai pa e stokada final ora cu Nacional a keda cu solamente ocho homber riba cancha, un diferencia numerico grandi sin duda algun, cu bastante tempo di descuento ainda faltando den e partido.
RCA ta sigui siendo e ekipo dominante te cu awo, nan a gana tur nan tres prome partidonan, anotando ocho gol y sin gol permiti den contra, dus, tres ‘clean sheets’! Hungando un futbol bastante atractivo cu bon toke y dominio di bala, pero tambe mester remarka cu tabata contra tres ekipo den e parti abou di tabla di posicion. Ta ora nan midi forsa cu e top cuaternan nos lo sa mas di e nivel di e campeon.
Nacional ta e ekipo cu a anota mas gol te cu awo den e campeonato, 13 den tres wega, nan ta sigur e miho ekipo ofensivo te cu awo, conoci como un ekipo compacto y bon para riba cancha den pasado, e anja aki cu un cara nobo ofensivo sin duda. E victoria di 4-1 den siman un riba Britannia, un ekipo tradicionalmente competitivo pero cu ainda no ta nan nan nivel di custumber, tabata impresionante! Nacional tabata tambe den bentaha contra Bubali den e “derbi” te ora cu nan a cuminsa destrui nan mes cu tres carchi cora consecutivo, pero a logra un punto toch na final.
Estrella ta solido te cu awo den e campeonato apesar di a cuminsa cu un empate contra La Fama den e prome wega. Despues e “naranjadanan” di Santa Cruz a convence den nan ofensiva, cu bon prestacion te cu awo di nan astronan hoben Trevor Faro y Denrick Lopez.
Estrella ta sigui hunga un wega ofensivo atractivo, ta nan defensa si mester di refuerso ya cu nan capitan y defensa central Pancho Croes no a hunga tur e weganan te cu awo.
Dakota ainda no ta hungando na e nivel cu a spera, nan ta solido, pero nada special te cu awo. Toch shete gol anota y tres den contra ta ok. Den e ultimo partido contra La Fama nan a rekeri un resolvencia grandi vooral di parti di nan back central Nickenson Paul cu a construi y a anota un gol laat pa salba tres punto pa su ekipo, despues cu nan a keda cu dies hungado debi na expulsion, un victoria importante di chiripa contra un rival duro e anochi ey.
Pero e tema ta sigui di ta ‘e bataya pa e di cuarto luga’; e ekipo cu mas chens pa challenge pa e di cuarto puesto riba tabla por ta entre Bubali, Britannia y La Fama mes.
Bubali te cu awo ta e mas fuerte di e tres ekiponan aki, nan a perde un bon chens di bai cu tur tres punto den e ‘derbi di Nort’, chens perdi. Nan no a perde ainda tampoco, ademas di un bon empate contra Dakota y un contundente victoria contra Britannia den siman 2. Bubali a enfrenta tres ekipo duro te cu awo y a demostra cu nan por, y ta un candidato fuerte cu por yega playoffs e anja aki despues di tabata hopi cerca den e ultimo dos campeonatonan.
Britannia definitivamente no a cuminsa e campeonato man’e a spera, ta nan portero, e hoben Jean Carl Henriquez t’esun cu a sobresali mas te awo, esey ta bisa hopi. Expectativa ta halto despues di e adquisicion nan nobo p’e campeonato aki, claro, ta tempran ainda, pero tin hopi talento den e ekipo aki y ta spera mas di e Pumanan di Piedra Plat e anja aki despues cu nan no a yega playoffs anja pasa.
La Fama ta competitivo e anja aki, den nan prome tres weganan nan a topa cu tres ekiponan den top cuater. Nan a empata cu un bon ekipo di Estrella den e prome fecha, pa despues perde convincentemente contra e campeonan RCA. Contra Dakota den nan ultimo partido, nan tabatin tur chens di saca por lo menos un punto den un bon partido, apesar di hopi lesion y ausencia di hungadonan, tambe sin nan coach Breinburg cu tabata cu e seleccion nacional femenino den exterior. Por spera mas di La Fama e anja aki, nan por sorprende.
Brazil Juniors no a alcansa mas e nivel cu nan tabatin den e prome rond di campeonato pasa, unda nan a sorprende tur hende cu nan wega dynamico, esey ta den pasado, nan tin falta di ayudo den medio campo e anja aki sin Owen Van Der Wijne, cu a bai Britannia y tambe David Ocean dilanti, cu a bai La Fama. Apesar cu nan a haya Deffery Banton pa yuda nan den defensa, ta ofensiva y gol nan falta. Sin e nivel perdi ey ta bai ta un reto grandi pa yega playoffs.
Independiente Caravel a caba di subi pa Division Honor e anja aki, pero anja pasa nan a sorprende den Copa Betico Croes, unda nan a bai final eliminando RCA den semis, alfin nan a keda como sub campeon di e torneo. Den e wega contra Estrella e campeonato aki, nan a cuminsa bon, bai den bentaha, pero despues nan a perde nan ritmo y Estrella a domina e wega foi eynan. Caravel a anota 4 gol den tres wega, pero, tambe a permiti 13 gol den contra.
SC United tambe a caba di ascende pa Division Honor e anja aki, pa di prome biaha den nan historia. Un ekipo compacto cu ta duna bataya pero sin punto ainda, falta di mas profundidad den nan planteo, y experiencia competitivo na nivel di Division Honor. United a anota solamente 2 gol den tres wega y a permiti 10 den contra, cu e numbernan aki ta dificil pa alcansa playoff y lo mester bataya hopi pa sali for di fondo di tabla di e division.


text:
Minister Dangui Oduber
Dialuna merdia 08 februari 2021 communidad por pre registra pa haya vacuna na tur MFA
Aruba ta den pleno prepracion pa ricibi e prome lote di vacuna. Minister Dangui Oduber a anuncia cu dia 15 februari 2021 e promer vacunanan lo ta yegando Aruba. E promer vacunanan cu Aruba lo ricibi ta di Pfizer cu a resulta, te na e momentonan aki, un di esunan mas efectivo. E vacuna aki mester wordo warda den e temperatura di -80 grado celcius y pa cu esaki RIVM tawata na Aruba pa controla e freezersnan. Banda di esaki RIVM a controla nos plana di ehecucion y tambe a bishita e ‘’priklocaties’’ nan. Nos ta hopi satisfecho cu e resultado di e e evaluacion cu a wordo haci pa RIVM. Nan a keda impresiona con Aruba ta preparando pa haya e promer vacunanan.
Lo tin 4 localidad caminda pueblo lo wordo vacuna.
Club Don Bosco na Noord
JFK Education Center Oranjestad
Centro Libertador Betico Croes Sta Cruz
Santa Theresita San Nicolas
E 4 localidadnan aki lo activa na momento cu cuminsa cu e vacunacion di e massa y nos lo anuncia e fechanan pa cu esakinan. Conforme e strategia y planning di e programma di vacuna ta cu e dunadornan di cuido, esnan cu ta biba den casnan di cuido y esnan riba 60 anja ta esunan cu ta bin promer na remarke pa haya vacuna. Despues ta sigui cu tur e otro gruponan.
Te cu awe tin mas di 128 miyon shots di e vacuna a wordo duna. E ta dunando resultadoman hopi positivo den sentido cu tin menos hospitalisacionan. Nos ta convenci cu na Aruba tambe e vacuna lo duna nos e resultado cu nos ta buscando pa por salba mas bida, evita cu mas hende ta wordo hospitalisa y pa nos por bolbe bek na normalidad pa por sigui nos recuperacion economico.
Desde 1 februari tur esnan cu tin smartphone y kier haya e vacuna por a cuminsa pre registra via e Aruba Health App. Por download esaki via google playstore of via via apple App store. Una bez download e app aki por cuminsa pre registra pa haya e vacuna. Nos tin cu bisa cu dia pa dia e interes ta creciendo y ja caba tin algun mil persona a pre registra via e Aruba Health App.
Esnan cu NO tin un smartphone por cuminsa registra entrante 8 februari 2021 ATARDI na tur e MFA nan na Aruba.
Entrante diamars 09 februari e orario ta bira tur dia entre 7:30 am y 4:30 pm.
Na tur MFA lo tin personal di Dvg presente pa duna tur e assistencia necesario pa guia y yuda tur esnan cu kier registra na e MFA nan.
Aruba a demostra di ta pionero den mundo haciendo uso di nos app pa no solamente por maneha e PCR test pa local y turista, sino awor tambe pa usa e Aruba Health app pa registracion di vacuna, registra e inventario di e vacuna y monitorea temperatura di e freerersnan.
Nos ta wordo reconoci internacionalmente pa nos innovacion y nos ta wordo mira como trendsetter den tur loke nos ta haciendo pa maneha Covid-19.
Ta hopi importante pa nos tur aki na Aruba wordo vacuna pa nos por proteha nos mes, cuida nos mester y crea e immunidad hunto pa nos por laga covid-19 tras di lomba.
Nos tur tin e deseo pa nos por bolbe bek na normalidad y e vacuna sigur ta un tool pa yuda nos logra esey. Nos mester recupera nos turismo, nos economia y nos pais minister Oduber a termina bisando. Ban nos tur uni den e causa aki y stimula y conseha tur otro pa tuma vacuna pa nos por cuida nos mes. Ban demostra union, ban demostra nos humanidad pa por surpasa e pandemia aki.


text:
Funshonnan sekundario miembronan di Kolegio di supervishon finansiero Kòrsou i Sint Maarten (15 di yüli 2020)
Teniendo kuenta ku loke ta stipulá den artíkulo 3, insiso 4 di e Lei di Reino di 7 di yüli 2010, kual ta kontené regla pa e supervishon finansiero pa e paisnan Kòrsou i Sint Maarten (Lei di Reino di supervishon finansiero Kòrsou i Sint Maarten) e Kolegio di supervishon finansiero Kòrsou i Sint Maarten di e forma aki ta publiká e funshonnan sekundario di e miembronan di e kolegio.
Funshonnan sekundario di señor Raymond Gradus:
- Profèsòr di gobernashon i ekonomia di e sektor públiko i non-profit na Vrije Universiteit Amsterdam
- Miembro di Hunta di Supervishon di Haagse Hogeschool (HHS) (miembro/presidente di e komité di ouditoria)
- Miembro di Grupo di Guia pa evaluashon di e modelonan di repartishon di propiedat públiko sosial
Funshon sekundario di señor Gregory Damoen:
- Direktor GD Consulting N.V.
- Interim Chief Financial Officer Ontwikkelingsbank Nederlandse Antillen
Funshonnan sekundario miembronan di Kolegio di supervishon finansiero Aruba (15 di yüli 2020)
Teniendo kuenta ku loke ta stipulá den artíkulo 4, insiso 4 di e Ordenansa Nashonal temporal di supervishon finansiero di 1 di sèptèmber 2015, kual ta kontené regla relashoná ku e supervishon independiente pa realisashon i ehekushon di e presupuestonan di Pais i asuntunan ku ta relatá na esaki (Ordenansa Nashonal di Aruba pa supervishon finansiero temporal) e Kolegio di supervishon finansiero Aruba di e forma aki ta publiká e funshonnan sekundario di e miembronan di e kolegio.
Funshonnan sekundario di señor Raymond Gradus:
- Profèsòr di gobernashon i ekonomia di e sektor públiko i non-profit na Vrije Universiteit Amsterdam
- Miembro di Hunta di Supervishon di Haagse Hogeschool (HHS) (miembro/presidente di e komité di ouditoria)
- Miembro di Grupo di Guia pa evaluashon di e modelonan di repartishon di propiedat públiko sosial
Funshonnan sekundario di señora Hellen van der Wal:
- Presidente di Fundashon Sosiedat i Kriminalidat
- Miembro di Hunta di Supervishon di Fundacion Parke Nacional Aruba
- Presidente di Dutch Caribbean Nature Alliance
- Direktora di WABC Consultancy VBA
Funshonnan sekundario miembronan di Kolegio di supervishon finansiero Bonaire, Sint Eustatius i Saba (15 di yüli 2020)
Teniendo kuenta ku loke ta stipulá den artíkulo 3, insiso 4 di e Lei di 17 di mei 2010, kual ta kontené regla pa e funshon finansiero di e entidatnan públiko Bonaire, Sint Eustatius i Saba, nan outoridat di imponé impuesto i nan relashon finansiero ku Reino (Lei di finansa públiko entidatnan públiko Bonaire, Sint Eustatius i Saba) e Kolegio di supervishon finansiero Bonaire, Sint Eustatius i Saba di e forma aki ta publiká e funshonnan sekundario di e miembronan di e kolegio.
Funshonnan sekundario di señor Raymond Gradus:
- Profèsòr di gobernashon i ekonomia di e sektor públiko i non-profit na Vrije Universiteit Amsterdam
- Miembro di Hunta di Supervishon di Haagse Hogeschool (HHS) (miembro/presidente di e komité di ouditoria)
- Miembro di Grupo di Guia pa evaluashon di e modelonan di repartishon di propiedat públiko sosial
Funshonnan sekundario di señor Glenn Thode:
- Presidente Komishon di Supervishon di Protekshon di Dato Personal di BES
- Miembro di redakshon di Caribisch Juristen Blad i di e serie di SNAAR di Boom Juridische Uitgevers
- Presidente di Konseho Elektoral di Aruba
- Presidente di Stichting Nature Trust
- Miembro di direktiva di Stichting Scholengemeenschap Bonaire


text:
Siman 7 – un resumen
Un siman cu a produci un total di 27 gol den 5 partido, e tabla di goleador a cambia den top 5. Mientras cu Dakota a amplia nan bentaha riba RCA e siman ki, e siguiente siman e gran clasico entre e amarillo y e tricolor-nan lo tuma lugar. Riverplate, La Fama ta acercando Caravel pa e di cuater puesto, pero, Nacional no ta mucho lew tampoco, y e bataya pa evita decenso pa Division Uno ta awor entre Bubali, Estrella y United.
Estrella vs La Fama
Estrella cu a bin ta cococha den e campeonato aki y te awor cu solamente un punta so den seis partido, hasta a yega n’e punto cu mester a termina areglo cu nan director tecnico Alejandro Avila net prome cu comienzo di e siman 7 aki, nan mester ayudo y urgente p’aso nan t’awor den bataya pa evita decenso. La Fama ta poco poco hayando nan mesun caminda atrobe y cu un victoria den e wega aki nan por drenta den bataya pa top cuater.
E partido a cuminsa pareuw, Estrella lansando dilanti, rotando bon, cu hopi promesa, hasta nan ta haya chensnan ‘morto’ pa habri marcacion, pero, ta faya increibelmente. Sa bisa cu ‘eseynan ta chensnan cu bo no ta haya mas’, pa colmo, despues di e oportunidad nan perdi n’ey, nan a man’e cuminsa frustra di biaha, esey sa pasa cu ekiponan den nan situacion, cu ta cuminsa cai alabes den “paniek”.
La Fama mas bien hungando nan wega, parse e wega cu nan a hunga asina bon den e torneonan previo unda nan tabatin hopi exito. Un wega di pasenshi, wardando pa wak kiko e oposicion ta hasi pa despues contra-aresta, y mientras Estrella a cuminsa frustra, La Fama a cuminsa recupera y wanta bala, defende bon y tira dilanti na un manera economico, sin compromete nan linea defensivo, bon compacto y organisa, ‘semper dominando den medio campo’.
La Fama tabata sin nan hoben delantero, Ransey Trimon, mientras cu Estrella di berdad cu un elenco bastante limita, sin Pancho Croes ainda, sin Jean Ullyse, Anuar kock, Naibert Elisabeth, hopi nombernan grandi falta p’e narahadanan.
Den un di e atakenan ey mes, na minuut 13, La Fama ta haya un penalty unda Davidson Kaarsbaan ta anota pa pon’e su ekipo ariba 1-0 den marcacion.
Estrella den shock caba (apenas 13 minuut di wega), La Fama atakando y na minuut 22 Raul Morales ta anota pa amplia bentaha di e Savaneteronan, Estrella 0 – La Fama 2.
Cosnan a bai di ‘malo en peor’ pa Estrella na minuut 31 unda cu Trevor Faro, nan speransa di gol, a wordo expulsa pa conducta violento, Estrella awor cu 10 hungado so.
Ni modo, La Fama a keda hunga nan wega, Estrella simplemente no tabatin manera pa yega dilanti y anota gol pa drenta den e wega. E partido a keda den mesun situacion faborabel pa La Fama unda cu nan bentaha numerico a casi cementa e resultado aki pa nan, pero, no lubida cu hasta prome cu e carchi cora, La Fama tabata den control di e wega caba,
Den e segundo tempo na minuut 65, ta Kendreck Kock ta anota pa La Fama, practicamente poniendo e wega riba ijs, y despues ta dijes warda e tempo pasa pa bai cas. Estrella 0 – La Fama 3.
Esey tambe tabata e resultado final unda La Fama a demostra cu nan ta biniendo bek despues di un wega bon organisa y cu bon resultado, nan ta awor oficialmente den bataya pa e di cuater lugar riba tabla.
Nos “King of the Match” ta Raul Morales pa su trabou incansabel riba cancha, semper habriendo caminda pa su ekipo lansa den atake cu yegada, cu bon asistencia pa su compañeronan.
Den siman 8 – Estrella lo topa cu United Diadomingo anochi y La Fama contra Riverplate Diasabra anochi.
Riverplate vs RCA – Partido di Siman – un analysis
E ‘Derbi di Playa’ of man’e otronan ta yam’e ‘Derbi di Capital’ of tambe ‘Derbi di Oranjestad’, enfin, con cu bo yame, e anja aki si e tabata un derbi hopi competitivo mes, despues di hopi anja cu e evento aki a bai mas bien sin fanfaria. Ok, p’e wega importante aki RCA, ekipo rank number dos net trei e lider Dakota, tabata sin algun hungadonan estelar man’e Ronald Gomez, Albert Francis y Jeamir Howell-Brokken. River ta un di e ekiponan sensacion e anja aki den Division di Honor y nan ta den bataya pa drenta top cuater riba tabla, nan a bin di duna bataya na Dakota pa mas cu 90 minuut largo e siman prom’e.
E partido a cuminsa cu RCA dominando cu bala den e prome 25 minuut nan di wega, cu algun yegada pero sin por a probecha. Riverplate en cambio a tene pasenshi, nan a purba algun bon ‘counters’ pero sin exito.
Ta man’e cos River a laga RCA ten’e bala, tratando na decifra nan wega, sigur ta cu nan a defende bon ora tabatin mester bou di liderato di Carlos L Quandt nan capitan y Eugene Tromp cu a para den gol pa Riverplate en bes di e hoben revelacion, e portero Whilmerd Croes, a hasi un tremendo trabou bou di e tres latanan den e wega aki.
Ora cu ya e partido tabata andando, na di 15 minuut, den cayente di wega, mester a para e accion un rato pa e ekipo di RCA bisti un vest geel, ya cu nan a cuminsa e partido cu un top blauw scur y pa colmo Riverplate tabatin un top preto, dus, causando confusion riba tereno, pa colmo e color di e vest tambe tabata parecido awor n’e color di shirt di e referee. Algo asina mester wordo regla di antemano. Ban bisa cu tur ekipo mester tin dos uniform, un “home” y un “away”, cada set mester ta dos colornan diferente (cu contrast, dus un licht y un scur). Por lo menos un dia prome cu e wega e ekipo “home” ta manda nan uniform desea pa e coordinador (por hasta husa social media), y esaki ta “geef door” (avisa) na e ekipo “away” cu na su turno mester scohe nan uniform cu ta den un contrast cu esey y asina evita e cosnan aki (un sugerencia).
Bayendo bek n’e wega; te na minuut 25 nei, RCA tabata domina cu River un poco conservativo, mas bien prudente, buscando algun contra golpi. Tabatin un “feeling” si den aire cu River a warda energia, pa bin bek duro, algo cu nan a demostra tambe den e ultimo 15 minuut di prome tempo. RCA a keda un poco desinfla, of kizas sorprendi cu Riverplate a wanta nan bon, apesar di nan dominio cu posesion di bala, sin por a anota gol. Halftime a bai aden empata na cero, pero un bon partido cu bon tempo y tension, man’e un derbi mester ta.
Den e di dos tempo River a trece den wega Jason Carolina, un hoben cu talento y hopi brillo, cu a cuminsa traha bon cu otro hoben, e medio campista Bernard Smolders. RCA na su parti apesar di e ausentenan tabatin bon wega den medio campo pa e versatil Mark Jacobs, un hungador completo por cierto, RCA bon tambe den defensa y cu portero Eric Abdul hopi skerpi mes. E partido a haya un elemento di “toma y dame” for di e punto ey te cu halftime.
Den di dos tempo na minuut 49 e oncena di Madiki ta haya un tiro liber net na rand di e area penal di RCA – na e tip di e “media luna”. Luis Franken ta lansa e tiro aki, lastra, na banda drechi, e ta dal den pia di un hungado di RCA den barera, e bal ta coi un “spin” p’e otro banda y ta ganja portero Eric Abdul cu a lansa na su banda drechi pero asina mes ta blok e bala cu su pianan, e bala ta “spin” un biaha mas y ta keda lora riba e linea di gol (bayendo aden lentamente) unda cu Siljean Vrolijk di River na mesun tempo cu Abdul (cu a lanta pa bula scapa e gol) ta bai p’e bala, un encontronaso duro, unda Vrolijk ta pusha e bala riba linea p’e gol, Abdul ta keda lesiona pero e gol ta conta “afterall”. Riverplate 1 – RCA 0.
RCA a tira ‘tur cu tin’ en busca di gol pa empata e partido foi e punto ey, pero Riverplate tabata hopi peligroso mes den nan contra golpinan. Na algun momentonan RCA tabata semper hopi serca di empata e wega, pero, na mesun tempo por a bisa tambe cu River tabata hopi serca mes di aumenta nan bentaha, e wega tabata di banda pa banda.
Asina cosnan a sigui te na final di 90 minuutnan, y tur cos tabata parce cu River sorprendentemente lo bai kibra e invicto di RCA y duna nan e prome derota di a campeonato aki.
Den e di tres minuut di tempo extra (90+3), Edwin Diaz di RCA ta hasi un pase desespera mas bien den area penal di Riverplate, e defensa di River no ta conecta e bala bon pa rechas’e, unda cu Evander Nedd cu a hasi su debut e anochi aki p’e tricolornan di Solito, ta haya e bala riba su pia drechi foi un rebote, no ta basila, y ta fusila portero Tromp di River pa empata e partido, un gol agonico, Riverplate 1 – RCA 1.
Despues di e gol y cu dos minuut mas pa bai, RCA a cuminsa “blitz” cu atake tras di atake y chensnan di gol, pero, no por a probecha, te ora cu alfin e pitaso di referee Matos a zona p’e final di e derbi.
E ekiponan a parti punto e biaha aki. Nos ‘King of the Match” di e wega aki ta comparti entre Carlos L Quandt, e capitan di e oncena di Playa p’abou, cu di berdad a hasi tur cos bon un biaha mas, niun hende ta perfecto, pero Quandt tabata serca e anochi aki, un consistencia barbaro, y tambe Mark Jacobs di RCA, Jacobs tabata un hungador di full cancha e anochi aki, el a defende, hasi pasenan y bataya den medio campo, y hasta a lansa den atake man’e ta un delantero, pabien na tur dos!
Den siman 8 – Riverplate lo hunga contra La Fama y RCA contra Dakota den e ‘Clasico”.
Nacional vs United
E partido aki, e ‘Mini Derbi di Nort’ ta un “must win” pa ambos ekipo; Nacional pa cuminsa acumula punta y sali foi zona di decenso y alabes drenta den e bataya pa e posicion cuater riba tabla. United tin mester di cualkier punta pero urgentemente pa sali foi bom di tabla y alfin haya un victoria.
Nacional sin Devis Oliveros debi na suspension, lo mester purba logra resultado sin nan goleador. Por cierto, ainda Nacional ta tambe sin nan defensa central, e estelar Leonardo Colmenarez p’e temporada aki.
E campeon di e ultimo torneo AVB a cuminsa purbando mas bien di tene y rota bala, tene pasenshi den un wega cu riba papel nan ta faborito pa gana, pero, un t’asina facil den Division Honor. E dragon nan alfin a haya nan prome gol na minuut 14 pa medio di e velos Belzius Pudens, cu foi un rebote ta haya un bala na rand di area penal di United, dribbel laga tres defensa y anota e gol pa habri marcacion, Nacional 1 – United 0.
Net dos minuut despues ta Charles de la Cruz, ta anota for di distancia largo, net p’afor di e area penal di United y banja e portero Adrian Donayre, e ex Nacional, cu tabatin hopi trabou e anochi aki. Nacional 2 – United 0.
Leonardo Pulido ta anota pa Nacional atrobe na minuut 29, den un 1-2 cu Pudens e ta hay’e bala den area penal y fusila e portero Donayre pa hasi e wega Nacional 3 – United 0.
United no ta ‘tira e serbete blaco’ ainda si, ya cu na minuut 38, Denrick Lopez, e goleador di United ta haya un tiro liber hopi p’afor di e area penal, unda cu e ta deposita e bala den net pa hasi e wega Nacional 3 – United 1, un bunita gol atrobe di Lopez, hasi nos corda su gol magico foi tiro liber di Lopez den siman 4 contra Bubali, un momento di magia sin duda.
Gol nan ta sigui cai y na minuut ta toca turno na Belzius Pudens di Nacional un biaha mas, pa anota pa su ekipo, haciendo e wega Nacional 4 – United 1.
Di biaha despues di halftime, Fladimy Francois ta anota su prome gol den e partido pa amplia bentaha di Nacional na 5 -1. Y ta Francois mes ta anota atrobe na minuut 66, su di dos gol, pa hasi e wega Nacional 6 – United 1.
Denrick Lopez di United tabata sendí e anochi aki, na minuut 68 e ta anota su di dos gol den e wega pa corta e bentaha di e dragon nan, Nacional 6 – United 2.
Awor ta e Denrick show mes a sigui, unda cu e ta anota otro gol mas, su di dos “fast-break” sigui, pa un hattrick, na minuut 74 pa hasi e wega Nacional 6 – United 3.
Fladimy Francois no ta keda atras y ta anota otro gol mas na minuut 83, pa su hattrick tambe, p’asina hasi e anotacion Nacional 7 – United 3.
Denrick ainda no tabata cla tampoco cu anotacion di gol pa su ekipo United, p’aso na minuut 86 e ta anota un beyesa di gol, di chalaka, foi un pas’e di Daniel Perez den area penal, unda Lopez c’un defensor riba dje ta haya e bala, “loft” e cu su pia robes, y cu e mesun pia e ta remata haciendo un buelta den aire y anota e gol increíble aki, su di cuater gol di e anochi.
Nacional 7 – United 4.
Esey tambe tabata e resultado final unda Nacional a bai cas cu tur tres punta y awor ta acercando mas e ekiponan net bou top cuater.
“King of the match” ta comparti entre Fladimy Francois di Nacional pa su “hattrick” y Denrick Lopez di United pa su “poker” (cuatro gol den un solo partido) y probablemente un di e mihor gol nan di e campeonato aki (e gol di chalaka na minuut 86).
Den siman 8 – Nacional lo enfrenta Bubali den e ‘Derbi di Nort’ riba Diasabra atardi y United lo enfrenta Estrella Diadomingo anochi.
Britannia vs Bubali
Britannia ta solido den di tres lugar riba tabla, pero ainda no a yega nan peak, tin hopi cos cu por mehora ainda. Bubali a cuminsa malo den e campeonato aki, despues nan a man’e lanta cabes, pero, recientemente nan a perde consistencia atrobe, nan ta den bataya pa decenso.
E pumanan a cuminsa e wega aki sin Luis Estrada, Jonathan Ruiz y Ethan Tromp. Asina mes nan a logra wanta bala y controla e tempo di wega, nan a hasta haya algun chens tambe den comienso di e wega. Asina mes ta te na minuut 23 e ekipo di Piedra Plat a haya nan gol, for di un pifia den defensa di Bubali, un mal rechase, unda cu e bala a bons cai riba pia di Marcel Kock den area penal y e no ta faya. Britannia 1 – Bubali 0.
Asina mes niun gol mas a cai den e prome tempo den un partido bastante opaco.
Den di dos tempo, apesar di constante dominio di Britannia, pero Bubali cu mas energia y e ocasional yegada den area di peliger, ta na minuut 57 Britannia mes ta aumenta nan bentaha debi na un autogol di Jean Luc Oduber, pero prome cu esey un bon atake riba flank robes di Brian Dorothal cu a bai laga tur hende, penetra den area penal unda cu el a los e tiro cu a bons bai den gol foi e pia di Oduber cu a purba defende e tiro. Britannia 2 – Bubali 0.
Despues si Bubali no a wak mucho di e bala, pero asina mes den contra–golpi tabatin algun chens toch. En general Britannia por a tuma tur nan tempo pa lansa den atake, pero ainda cu inconsistencia ora cu nan haya nan mes dilanti e gol contrario, nan por tabatin un bentaha mas amplio.
Jeffrey Rolston ta anota pa Britannia na minuut 67 pa hasi e wega Britannia 3 – Bubali 0. Pa despues Juel Balentien hasi e wega 4-0 p’e pumanan na minuut 73. Daniel Linscheer ta anota e ultimo gol pa Britannia pa hasi e wega 5-0 net un minuut despues di e gol di Balentien, Linscheer a haya un pas’e di defensor central Marcus Portier for di full p’atras den defensa, un bala poni riba “teblachi” unda Linscheer no ta blas net.
Asina mes e partido a termina, un victoria facil pa Britannia y a haya nan tres puntanan pa asina sigura nan mes den di tres lugar riba tabla, cuater punta mas cu Caravel cu ta den posicion 4.
“King of the Match” ta e defensor central Marcus Portier di Britannia, un hungado cu bon instincto di futbol y vision di cancha, cu bon dominio di bala, hopi calmo, y e pas’e largo ey p’e gol number 5 tabata ‘top class’, Portier no ta bo defensor central typico, pero, no laga e falta di ‘corpulencia’ ey ganjabo, e ta solido.
Den siman 8 – Britannia lo hunga contra Caravel Diabierna anochi y Bubali ta bai contra Nacional den e ‘Derbi di Nort’ Diasabra atardi.
Caravel vs Dakota
E ultimo partido di siman 7 tabata entre Caravel y Dakota, e number 1 contra e number 4 riba e tabla di posicion di e campeonato aki. Dakota ta invicto te ainda unda nan a gana tur nan weganan cu un diferencia di gol di +24. Caravel ta e ‘ekipo revelacion’ te cu awor den a campeonato aki (ami lo yama Riverplate e ‘ekipo sorpresa’), e oncena di Angochi ta den top cuater.
Dakota a haya nan ta enfrenta un ekipo di Caravel cu hopi experiencia mes, bon para riba cancha cu hopi disciplina den nan wega, nan sa kiko pa hasi y nan tin pasenshi pa hungabo ful 90 minuut, pero Dakota no ta lider por nada.
Caravel a sorprende cu nan wega den comienso, nan a press Dakota net riba midden veld, no mucho halto, pero net suficiente pa desekilibra e Dakoteronan cu a haya nan mes ta pasa bek p’atras y ‘regroup”, tratando na circula bala, pero hayando dificultad pa lansa dilanti, y ora nan lansa dilanti, Caravel a defende bon y Raizel Jansen cu algun bon salbada net na tempo.
Caravel sin Joel Geerman y Devin Eman entre otro den e partido aki, no a lansa hopi dilanti, pero, ora tabatin mester nan tabata basta bon y cu chens pa gol, pero, Gikay Croes cu a start den gol pa Dakota en bes di Jahmani Eisden, tabatin un bon desempeño den e wega pa proteha e gol. Dakota toch a sigui insisti si, teniendo e bala, sin perde pasenshi, sabiendo cu Caravel lo bai ta bon para riba cancha, y lo no otorga espacio facilmente, lubida riba esey.
E apertura y chens cu Dakota a haya den e wega y cuminsa tuma bentaha tabata via un penalty foi un falta cometi contra Sebastian Montoya drentando den area penal di Caravel. Montoya mes ta anota for di punto penal pa habri marcacion, su di 11 gol pa bira e lider absoluto riba tabla di goleador di e campeonato aki. Caravel 0 – Dakota 1.
Un partido bastante igual, apesar cu Dakota cu mas posesion di bala, pero, no tabatin dominio riba Caravel te na e punto ey. E gol tempran di Dakota a mas bien saka Caravel for di nan plan original, ya cu mester a sali pa busca un gol pa empata e wega.
Na minuut 25, foi un bon tiro di skina di Ricky Hodge, e bala ta haya cabes di Fernado de Sousa cu no ta faya, pa hasi e wega Dakota 2 – Caravel 0, cu e gol aki de Sousa ta drenta den top 10 di goleadornan cu su gol number cuater di campeonato.
Net despues di e gol aki, na minuut 26, den un incidente, Ricky Hodge y Miguel Gutierrez ta haya carchi cora y expulsion, cada ekipo awor cu dies hungado. Asina mes e partido no a cambia mucho, un lo a pensa cu esaki lo a favorece Dakota mas, pero, a keda proba cu Caravel tin bon condicion fisico y tambe suficiente velocidad y empuhe pa sera espacio y sigui bataya Dakota “igual igual”. Di berdad, apesar cu e score ta refleha un cos, Dakota mester a bringa duru den e wega aki pa keda den bentaha, un partido bastante fisico.
Na minuut 39, den un contra-golpi fulminante, Jackson Theofille ta anota e gol di corta bentaha pa Caravel, un bon pase di Jean Marc Farro na banda drechi di cancha. Caravel 1 – Dakota 2. Asina tambe halftime a bai aden, un partido hopi sera.
Den di dos tempo conan a sigui mescos, un partido hopi balansa, cu Caravel mas den atake y cu chens. Pero den Caravel su mesun iniciativa pa busc’e empate, na minuut 50 Dakota a logra exploita un buraco chikito, unda nan a lansa den contra-golpi, Joshua Gross cu a cuminsa un “one-two” cu Fernando de Sousa den Dakota su mitar, de Sousa ta sprint na banda robes, hala defensa, y haya Gross ta sprint su mes na banda drechi, duna Gross e bala den area penal, unda Gross ta deposita e bala den gol, bunita gol den careda (Gross su di shete gol den campeonato). Caravel 1 – Dakota 3.
E carchi cora pa Meldrick Dabian di Caravel, cu tabatin un hopi bon partido por cierto, na minuut 60, a caba di sentencia e destino di Caravel den e partido aki, kedando cu nuebe hungado so, lastima, p’aso Caravel asina mes a sigui bataya y busca pa anota. Djeinan Shemar Monticeuex ta anota na minuut 75 p’e 4-1, un gol di distancia largo di mas cu cuarenta meter, un bunita gol di berdad, otro hoya di gol mas den siman 7 (hunto cu edun di Denrick Lopez).
Dakota a pone e ‘cherry riba e bolo’ cu nan di cinco gol pa medio di Reiner Paraez, cu tabatin un partido sublime. Esey tambe tabata e resultado final, Caravel 1 – Dakota 5.
Sebastian Montoya, Joshua Gross y Reiner Paraez a brilla den e partido aki pero awe nos “King of the Match” ta Ferdinant Robert, e capitan di e “amarillonan” cu tabatin un tremendo partido, no solamente pa su liderato, pero tambe pa su desempeño incansable, defendiendo y tambe coordinando riba cancha, ta cuanto biaha Robert a toka e bala? pabien.
Dakota asina a consolida nan mes como lider absoluto riba tabla di posicion, distanciando nan mes awor cu 4 punta di bentaha riba RCA cu a perde punta nan mes debi n’e empate cu Riverplate, pero, siman 8 ta e siman di e ‘Clasico’, unda Dakota lo enfrenta RCA, ta kiko lo pasa? RCA lo por haya tres punta y corta e bentaha di Dakota riba tabla, of Dakota lo distancia nan mes mas ainda?
Den siman 8 – Caravel lo midi forsa cu Britannia Diabierna anochi, y Dakota lo topa cu RCA den a ‘Clasico’ Diadomingo atardi.
Te otro siman anto!


text: KRALENDIJK – Resientemente a tuma lugá durante reunion di konseho insular, tokante e resultado ku a tuma lugá di entre otro ‘Bonaire Holding Maatschappij’. Gezaghèber Edison Rijna a menshoná durante e anochi, mirando e direkshon ku e reunion a bai, entre otro tokante integridat, sinembargo mas importante; tokante e proseso pa loke ta trata e asuntu di ‘Bonaire Holding Maatschappij’. “A debatí durante e reunion di Konseho Insular tokante e investigashon ku a keda hasí riba mi enkargo, esaki despues ku mi a tuma nota di posibel violashon di integridat den gobernashon. Tin diferente diskushon a lanta tokante e proseso. Mi no ta bai den detaye, debí ku e reunion den Konseho Insular no a tèrminá. Mi ta lamentá ku ta hasi intento pa desviá e atenshon for di kontenido i ta bai papia tokante e forma kaminda ademas ta ekspresá mentira. Esaki ta bon pa laga pueblo mira; bon gobernashon no ta un gritu bashí, i e ta sinta den kurason di gobernantenan, polítikonan i ámtenarnan di Boneiru. Despues ku 29 di mei último mi a haña e promé señal ku posiblemente tin kaso di violashon di integridat, Mi a tuma e desishon pa laga e proseso kana, segun e palabrashon nan ku tin den konseho insular. Esaki pa duna un ehèmpel, kon nos konkretamente ta duna oido na e konsepto di integridat. A pidi nos konsehero di integridat si e investigashonnan tin base. Esaki a kondusí na un investigashon pre eliminá. Dos konklushon a duna motibu pa mas investigashon. E promé ta; Kaminda ta hasi análisis pa kontraktnan ku a sera anteriormente, nos konsehero di integridat konhuntamente ku ámtenarnan al respekto, a hasi e investigashon. E di dos; A laga un ofisina di registrashon renombrá independiente hasi e investigashon. Ta trata di; ‘Bureau Integriteit Nederlandse Gemeenten’. Ta kulpami di sierto kos; ku mi a kompartí e rapòrt di e investigashon ku sekretario di Estado i e representante di reino interino i despues ku Konseho Insular. Esaki no ta bèrdat! Konseho Insular a risibí e informashon promé ku e otronan. Si no duna balor na e informashon aki, gobièrnu di Boneiru ta laga mira ku integridat ta di gran importansia pa nos. No ta tapa kos mas momentu ku nan no ta tene kuenta ku regla. Promé ta eksihí transparensia. Ta mas alertá pa señalnan, i no duda, ya ku promé sospechonan di violashon integridat, laga hasi investigashon independiente dirèkt. Ta aktua tambe den un forma dirigí i efikas, pa pèrkurá ku ta implementá rekomendashonnan di ámbos rapòrt. Ta bai konsiderá tambe kiko ta e posibilidatnan, pa garantisá integridat den nos gobernashon”, gezaghèber Rijna a bisa.


text:
Carlos Arroyo y Jeon grabando na Aruba
Mundo henter lo pronto ser conoci cu un produccion masivo cu lo sacudi e industria cu un combo inigualabel, esaki unicamente por a wordo realisa na Aruba su lamanan bunita conhuntamente cu Aruba su orguyo Nacional JEON. Artista Cantante Carlos Arroyo cu tambe ta reconoci den su carrera como un Atleta den liganan professional di Basketball (NBA) cu recientemente a explota den e industria musical urbano, a colabora conhuntamente cu JEON den un produccion exclusivo cu ta premira di ta un exito total! “Surfing” e tema aki su ritmo a wordo composita por medio di “Jhon Paul El Increibel” y JEON a realisa e produccion. Nos idioma Papiamento un bes mas lo resona den un escala mundial conhuntamente cu Jeon su tema di mas nobo “Surfing”. Mientras cu JEON y Carlos Arroyo tabata produciendo e video-clip na Hadicurari Beach, nan a ricibi bishita di Minister di Turismo y Salubridad Dangui Oduber cu a expresa su contento pa JEON y Carlos Arroyo su bishita na Aruba pa promove nos isla riba tereno internacional.


text:
WILLEMSTAD – E ret di prison SDKK ketu bai ta plat. Djabièrnè siman pasá gerente di prison a informá ku un vírùs a ataká e sistema di IT.
Den un komunikado di prensa gerente di prison a atribuí esaki na un mal funshonamentu chikí ku mientras tantu a resolvé. Pero esei ta parse di no ta korekto.
Matutino Èxtra ta informá ku probablemente no ta trata di un vírùs, sino mas bien un ‘hack’. Un prisonero lo a inisia e ‘hack’ aki. Tambe deskonosínan lo a instalá un ret di wifi, ku konsekuensia ku e prisoneronan por tin entrada na ínternèt sin ku gerente ta na altura di esei.
Bosero Jabets Pinedo no por duna detaye, pero ta sigurá si ku siguridat te ainda ta garantisá den prison.


text:
ORANJESTAD,Aruba
Prome Minister Evelyn Wever-Croes
Durante su bishita cortico na Aruba na cuminsamento di siman, riba peticion di Minister Knops di Asuntonan Interior, Prome Minister hunto cu e delagacion Hulandes a haci un bishita na e instituto medico IMSAN na San Nicolas. Motibo di esaki ta teniendo cuenta cu siendo Boneiro parti di Hulanda, busca e posibilidad di cooperacion pa por traha cu Aruba riba e tereno di cuido medico. IMSAN na e momentonan aki tin un desaroyo ambicioso andando na unda a inverti den ekiponan hopi moderno y ofreciendo un servicio di calidad.
E delegacion a wordo ricibi pa Director Dr Joel Rajnherc cu a duna nan un recorido di e edificio. E facilidadnan cu IMSAN ta ofrece ta uno di admira y a laga Minister Knops y Minister President hopi impresiona specialmente e servicio y personal cu ta asina atento y cla pa brinda e miho servicio na comunidad.
E inversionnan cu a wordo haci den IMSAN ta inversionnan miyonario pero cu awe Aruba tin su departamento di radiotherapie cu ta unico den nos region na unda por duna bestralingen na e pashentnan di cancer aki na Aruba mes. Esaki sigur ta un adelanto enorme ya cu personanan cu tin cancer no mester wordo aleha di nan famia pa bay tuma bestraling den exterior na unda cu e estadia ta uno semper hopi largo.
E departamento di radioterapia ta uno hopi beneficioso pa pais Aruba pasobra tanto e patient y e familiar por sigui cu nan trabou aki na Aruba durante e tratamento aki y alabes mantene e union familiar mientras e pashent ta pasa den e proceso doloroso aki.
Minister Knops a keda hopi impresiona y a menciona cu awor e lo hiba e informacion Hulanda y traha mas riba e cooperacion entre Aruba y Boneiro. Cu esaki tambe nos a logra nos meta di turismo medicinal paso na momento cu tin personanan cu ta bin Aruba pa ricibi tratamento medico e ta yuda cu e desaroyo di Aruba su economia.


text:
Oranjestad-Mayoria di Arubiano ta expresa nan preocupacion pa e consecuencianan cu e conflicto entre e gobierno di Aruba cu Hulanda lo por bay tin pa e Status Aparte cu Aruba ta disfruta di dje desde 1986. Hopi ta hasi e pregunta kiko lo por ta e motibo dicon Mike Eman y Plasterk a laga e problema escala di e forma aki. En todo caso ta mi convicion despues di a milita basta aña den politica cu nada den mundo gubernamental ta sosode “zomaar” y cu lo mester tin un “adder onder het gras”. P’esey ta importante pa adresa e “leitmotiv”, e motibo mas importante cu a ocaciona cu un crisis a start entre e dos gobiernonan,cu te cu recientemente tabata “beste maatjes”!
Den medionan di comunicacion diferente scenarios ta wordo proponi y discuti, manera e situacion devastador di nos finansas publico y e incomplimiento di e gobierno di Aruba pa cu palabracion hasi den pasado cu gobierno Hulandes. Tambe ta hasi referencia na e posicion autonomo cu Aruba tin den e Reino Hulandes y cu Hulanda awor aki ta abusa di un poder cu segun nos Statuut e no tin. Obviamente ambos ponencia lo ta “voer” pa expertonan riba e tereno hurdico, pero den mi concepto no por wordo considera como “E MOTIBO” cu lo por splica un cambio asina repentino di e conducta di Hulanda pa cu Aruba. No lubida cu Hulanda a permiti su “braafste jongetje van de klas” Mike Eman hasi y deshasi cu nos finanzas publico.
Nos lo tin di bay back den historia di e relacion entre Hulanda y Aruba pa trata di compronde e actual crisis. E Islanan den Caribe pa siglos caba ta forma parti di e Reino Hulandes. Na prome instancia como colonia y despues di segunda Guerra Mundial como partner describi den e Statuut, despues di intervencion di la Reina Wilhelmina. Te aki Hulanda por a domina nos Islanan sin mayor problema, te ora cu;
30 di mei 1969 na Corsou,;
inicio di e lucha pa autonomia di Aruba door di Gilberto (Betico) Croes y
e posicion “terco” di sr. Claude Wathey na St. Maarten a cuminsa sacudi e fundeshi di loke tawata conforma e “Nederlandse Antillen”.
E evenementonan aki a tuma Hulanda por completo di sorpresa y a obliga Hulanda, contra su boluntad, pa hasi un cambio den e relacion cu e Islanan.
Den e mesun añanan di turbulencia na e Islanan den Caribe nos ta waak con Hulanda ta trata di expande su poder na Europa, atrae pa e posibilidadnan economico cu “EEG” tawata ofrese. Te ainda ta asina cu Hulanda ta keda hunga un rol prominente den e “Europese Unie” apesar di criticanan di politiconan hulandes. E motibo ta fasil di compronde. E economia di Hulanda, como pais relativamente chikito den Europa, ta depende grandemente di e tratadonan economico palabra entre e diferente miembronan di Europa. Pero e medaya tambe tin un otro cara y esey ta cu Hulanda obviamente tambe mester cumpli cu tratadonan impone door di e paisnan poderoso den Europa manera Alemania, Francia, Italia y Inglatera.
Un di e tratadonan ta ensera e posibel cambio di e status di LGO (landen en gebieden overzee) pa UPG (ultraperifere gebieden) di e “BES eilanden”. Na 10-10-10 e gobierno hulandes a hañé confronta cu e desicion di mester adapta e status di e BES-eilanden di LGO pa UPG. A opta pa laga e LGO sigui na vigor den e BES eilanden, pero na fin di 2015 Hulanda mester dicidi si lo cambia e status pa UPG. Introducion di e dollar como moneda oficial ta laga expertonan huridico-estatal di compronde cu e decision a cay caba y cu e BES eilanden lo bira UPG. Pero con ta para e ora ey cu e.o. e LGO status di Aruba? Mi tin e impresion cu ta aki e sapato ta preta pa Hulanda cu lo prefera di hasi un cambio pa tur e Islanan di e ex- Antiyas Hulandes den un solo shot.
Pa Hulanda e LGO status di e islanan e.o. di Aruba por ta no tin mucho significacion, pero den mi concepto LGO ta di vital importancia pa e existencia economico y principalmente autonomo di Aruba. E importancia pa Aruba di mantene su Status di LGO tawata topico di discucionan fuerte te cu hasta un delegacion di comercial y politiconan na fabor di UPG a bishita Madeira pa experiencia e supuesto milager economico di e Isla despues di a ingresa den e filanan di UPG. Tambe partido AVP a laga un miembro hasi un estudio cu a wordo presenta na 1 di februari 2011 (een toekomst binnen Europa door di sr. Malmberg) na unda ta alaba e efectonan positivo cu UPG lo por brinda Aruba. E afan di Mike Eman y AVP pa pusha UPG na Aruba no tawata tin exito causando desapunto grandi na Hulanda. Mike Eman conoci pa ta “bende patria” y unicamante interesa den su propio interes y poder, a dicidi di cana un otro caminda pa tog faborese Hulanda. Mi a yega di pone den un articulo caba cu Hulanda a “Re-Descubri” e.o. Aruba particularmente pa nos posicion geografico cu ta di un importancia inmenso pa Hulanda su “Geo-Politica”.
Y den Mike Eman Hulanda a haya un aliado cu hamber pa poder y propio interes. No ta pornada, y siguiendo e instruccionnnan di Hulanda, Mike Eman a start “Europe meets the Americas”. Un supuesto hub economico cu lo mester a beneficia economia di Aruba, pero cu lo facilita na final di cuenta incorporacion di Aruba den e mercado comun Europeo di tal forma cu nos mester accepta UPG. E unico desbentaha “chikito” pa Mike Eman lo ta cu Aruba lo a perde su autonomia. Aki ta na unda Mike Eman a diseña henter e crisis cu Hulanda pa asina por bende na nos pueblo cu ta Hulanda a forsa nos acepta e UPG. Un otro splicacion no por tin, pasobra con por compronde e hecho cu Mike Eman a acepta tur acuerdonan, manera esun cu Piet Hein Donner, cu Hulanda na unda den dia cla ela acepta cu nos autonomia ta wordo limita. Donner a laga Mike Eman sa, cu si e kier drenta den e Reino Hulandes Nobo e mester acepta cu Hulanda lo supervisa nos FInanzas Publico y Husticia. Y Mike Eman a bai di acuerdo cu esaki.
E “leitmotiv” di Mike Eman y Hulanda ta simplemente un motibo economico na beneficio di Hulanda. E islanan mester wordo hinka atrobe “in het gareel” manera tawata prome cu e añanan setenta pa asina Hulanda por sigui expande su dominio politico y economico. Lamentablemente cu falta di madurez politico y gubernamental y particularmente falta di PATRIOTISMO ta e motibonan principal pakiko tur e problemanan aki a escala.
Den nomber di Union Patriotico Progresista – U.P.P.
Candelario – Booshi – Wever
Brazil, juli 9, 2014


text:
Minister Otmar Oduber ta indica cu ta importante pa mira e consistencia cu tin continuamente den e plannan cu a pronostica. E ta bisa esaki den cuadro di e diferente plannan realiza y cu ta den proceso relaciona cu industria di turismo crucero en especial.
E mandatario a duna di conoce esaki despues di a realiza hunto cu Prome Minister Mike Eman y Minister Benny Sevinger e ground breaking di Welcome Plaza dilanti porta di waf. El a indica cu esaki ta un otro proyecto cu cual Gobierno a compromete cu e asociacion di barconan crucero (FCCA) na momento cu a reuni cu nan.
Na final di 2014 tabatin encuentronan na Miami y un di e proyectonan grandi cu tin ta e cooperacion cu ta bay tin cu tur e museonan cu tin na Aruba. Awor ta den proceso di pone tur museo bou di un solo fundacion y Minister Oduber ta spera cu den februari di e aña aki e lo ta completamente operacional. Banda di esaki el a menciona e inversionnan cu ta wordo haci pa haya e di tres tram cu lo haci posibel e continuidad den circulacion pa por sigui hiba hendenan den Caya Grandi y moviliza e hendenan for di den Caya Grandi. Esaki no ta solamente pa turista, pero tambe pa local na momento cu e parkeer meters ta operacional y introduccion di e diferente parkeergarages.
Continuando, Minister di Turismo a duna di conoce cu a cera aña 2014 riba bon pia, mescos cu aña 2013, solamente cu un diferencia minimo pa loke ta trata e cantidad di turista crucero, cual tabata uno record na 2013. Pa 2015 ta premira atrobe cu lo mantene esaki y cuminsa mira crecemento atrobe den 2016/17 pa loke ta e cantidad di bishitantenan, pero enfocando tambe riba e producto, e calidad y cu esnan cu ta bishitanos por laga mas tanto atras den nos economia.
Minister Oduber a indica cu pa loke ta turismo crucero tin un enfoke special pa barconan mas grandi, al igual cu pa barconan mas chikito, pero di un calidad hopi halto. Relaciona cu e ultimo aki, e mandatario a agrega cu e hendenan cu ta bin riba e barconan aki ta hopi selectivo. Aña pasa a ricibi dos di nan y pa e aña aki tin un par cu ta planifica, ademas cu lo sigui busca e tipo di barconan aki.


text:
SVb ta Adapta Servicio Debi na Aumento Casonan Covid-19
SVb ta adapta servicio debi na aumento casonan Covid-19
ATENCION:
Entrante 31 januari 2022 e adaptacion aki no ta na vigor mas. Tur esnan cu ta bay den cuarentena pa DVG ta sigui e procedura di notifica AO manera normal.
entrante 29 di december 2021
Debi na e aumento di e casonan di Covid-19 y conhuntamente cu esaki e aumento di personanan den cuarentena SVb ta adapta entrante diaranson 29 di december 2021 su servicionan pa loke ta trata notificacion di cuarentena.
E situacion actual a pone cu nos telefon pa comunica cu SVb su callcenter ta sumamente congestiona. Pa remedia e situacion aki y pa por atende cu e congestion SVb ta pidi tur persona cu ta poni den cuarentena door di DVG pa raporta esaki directamente na su doño di trabao.
No mester notifica SVb di su cuarentena.
E doño di trabao lo notifica SVb di su empleado cu ta den cuarentena. Control di cuarentena mandatorio lo sosode door di SVb y DVG.
Esaki lo yuda tene e liñanan telefonico menos congestiona pa personanan cu mester notifica AO pa Covid-19 of otro enfermedad. Si un trahado haya sintoma y test positivo pa Covid1-9 durante su cuarentena e mester notifica AO.
Por meld AO online via di nos website https://ao.svbaruba.org :
- Di dialuna pa diabierna di 7:00 AM pa 3:00 PM
- Den weekend, dianan di fiesta y ATV di 7:00 AM pa 9:00 AM
Por meld na telefon 527-2782:
-
- Di dialuna pa diabierna di 7:00 AM pa 12:00 PM y di 1:00 PM pa 3:00 PM.
- Den weekend, dianan di fiesta y ATV di 7:00 AM pa 11:00 AM
E doño di trabao cu instrui su trahado pa traha for di cas ta liber di haci esaki ya cu e persona den cuarentena no ta malo.
Ora di notifica AO online of via di telefon mester tuma bon nota di e instruccion cu ta keda duna pa e dianan siguiente.
Di parti di SVb nos ta pidi tur nos aseguradonan pa tene cuenta cu e situacion di e pandemia y cu nos ta hacienda nos maximo esfuerso pa atende nos clientenan di e miho forma posibel.


text:
Servisio pa Planifikashon Urbano (ROP) ta sòru pa uso duradero i balansa di e espasio di Kòrsou. ROP ta evaluá petishonnan pa desaroyonan urbano nobo i situashonnan aktual pa sòru ku nan ta kumpli nivel di kalidat ku e maneho di Gobièrnu ta stipulá. E responsabilidat di ROP ta konsistí di ordená i duna forma na e espasio públiko di Kòrsou.
Tareanan
- Planifikashon urbano
- Prepará programanan i proyektonan pa mehorá barionan i bibienda
- Traha riba plannan di maneho di bibienda
- Kordinashon tékniko di restourashon di mantenshon di monumentonan
- Duna pèrmit i eksonerashon pa restourashon i mantenshon di monumento
- Atministrashon di e registro di monumentonan
- Maneho pa monumentonan i asigná monumentonan protehá
- Maneho pa perkurá pa mantenshon di monumentonan
- Kordinashon di e parti urbano di tráfiko
- Duna pèrmit i eksonerashon pa konstrukshon i prekario
- Kontrolá i sòru pa kumplimentu ku e reglanan di pèrmit


text:
Asamblea Sinodal di Parokia Birgen di Fatima
Asamblea Sinodal di Parokia Birgen di Fatima
Parokia Birgen di Fatima na Dakota ta organizando un Asamblea Sinodal pa su parokianonan y tur persona cu ta biba den e barionan cu ta pertenece na e Parokia di Dakota.
Kico ta un Sinodo? Un Sinodo ta un asamblea di obisponan y tin como tarea pa yuda Papa den gobernacion di Iglesia Universal dunando Papa conseho.
Pa prome biaha den historia di Iglesia Catolico, un Sinodo Comunitario pa e pueblo di Dios ta wordo organisa na henter mundo. Papa Francisco kier skucha nos preocupacionnan y ta pidi pa contesta algun pregunta di nos bida diario.
Si abo ta haya cu Iglesia Catolico tin cosnan cu por ta diferente, esaki ta bo oportunidad pa trece bo preocupacionnan y sugerencianan dilanti.
Tur e preocupacion, sugerencia y contestanan treci dilanti lo wordo compila y manda pa Obispo Luis A. Secco cu na su turno lo manda esakinan pa e Conferencia di Obisponan di Antiyas.
Pastoor Jozef Pelc y Diacono Michael Nicolaas ta invita parokianonan pa participa na e Asamblea Sinodal Parokial cu lo tuma luga diasabra dia 29 di januari di 9’or di mainta pa 1’or di merdia den misa Birgen di Fatima na Dakota. Registracion lo cuminsa pa 8’or y mey di mainta.
Pa motibonan organisatorio ta pidi parokianonan pa inscribi pa participa na e Asamblea no mas tarda cu dia 26 di januari via celular # 5612524 – # 5921858 – # 5930891.
Pa cubri gastonanan relaciona cu e Asamblea Sinodal lo pasa un collect durante di e Asamblea.
Nos ta conta cu boso participacion!
Atentamente,
Rev. Pastoor Jozef Pelc Rev. Diacono Michael Nicolaas


text:
Diasabra siman pasa a tuma lugar na Cede di Ady na Savaneta, e actividad di candidato hoben ariba lista di MEP, Amy Richards.
E meta social tras di e actividad aki tabata pa motiva e comunidad pa contribui cu comestibles, paña y productonan di higiena pa por traha pakete pa duna famianan den necesidad. Amy a expresa cu “Door di crea un movecion asina, nos por mira e union cu ta biba den nos comunidad y e solidarismo cu ta haci nos pais fuerte!”.
Hopi persona a reacciona riba e yamada pa forma parti di e movecion positivo aki. Como muestra di su aprecio, Amy a regala cada persona cu a haci nan donacion, un mata pa asina por representa un desaroyo positivo creciente.
Durante e actividad “Duna Sin Miedo” tabata tin entretenimento pa e muchanan y tambe nan a gosa den e Dino jump. Tabata tin sopi gay y sopi seafood pa tur presente, al estilo di un berdadero fiesta Arubano.
Den nomber di Amy Richards y henter su team, un danki na cada persona cu a contribui y forma parti di e movecion aki.
E trabounan pa reparti e paketenan pa famianan den necesidad a cuminsa caba den bario di Sabana Basora y San Nicolas y lo continua den otro barionan rond di nos isla.


text:
Kralendijk- Segun kolaboradó di frakshon di UPB, Jeffrey Levenstone, miembro di Konseho Insular Daisy Coffie mester stòp di ataká James Kroon manera ela bin ta hasi ultimamente.
Segun Levenstone a bisa, últimamente por nota ku Coffie ta ataká Kroon riba tur sorto di kos, pa pone e diputado den un mal lus. Un di e tópikonan ku Coffie lo a purba di hasi esaki kun’é ta e temátika di hür di e kompania Cuba Compagnie.
Segun Levenstone a bisa, e akuerdo ku e kompania aki sinembargo a kondusí na un invershon kuantioso den e edifisio, hopi kupo di trabou i otro ingreso pa Entidat Públiko. Levenstone ta bisa ku ta ora di traha huntu i pone kos kana, na lugá di hunga polítika barata.
Apresio
Mester bisa ku últimamente Daisy Coffie ta kosechando hopi apresio den pueblo pa su forma di hiba oposishon. Coffie ta mustra kada bes di bin bon dokumentá i ta hasiendo pregunta al kaso, entre otro riba asunto di rotònde, investigashon den asuntu di integridat, hürmentu di edifisio dor di gobièrno i otro tópikonan al dia.
Ta komprondiendo ku e forma di funshoná di Coffie tin hopi polítiko riba e isla, especialmente den seno di e partido bèrdè i blou basta nervioso. Coffie a mustra su mes skèrpi i krítiko tambe di ròl i proseder di gezaghèber Edison Rijna, pero -kontrali na sierto otro polítiko- e ta hasi esaki sin falta ningun hende e rèspèt nesesario.
- Ladronisia di outo na Kòrsou a subi na novèmber, pero tabatin un bahada en general di kriminalidat kompará ku e luna rèkert di òktober
- Gobernador ta risibí Bea Moedt i ta haña un buki di pòtrèt
- Universidat di Wageningen: Santu di Chogogo ta bai laman sin mas
- Habitantenan di Parkietenbos ta pidi ousilio atrobe pa motibu di kimamentu di sushi den Parkietenbos
- Prevení Zika, Dengue i Chikungunya |Aviso pagá


text:
Fair Trade Authority Curacao (FTAC) a terminá den 2018 kuater violashon di e Ordenansa Nashonal enkuanto Kompetensia. Esei ta poné den su relato anual 2018 ku resientemente a keda publiká.
E violashonnan a keda kometé dor di e asosiashon di arkitekto i ingeniero, esun di dòktòrnan di kas i esun di spesialistanan. E dekretonan den kua e violashonnan aki a keda komprobá ta publiká riba e wèpsait di FTAC. E di kuater violashon ta di un asosiashon den sektor finansiero i riba término kòrtiku FTAC lo publiká e dekreto aki tambe.
FTAC por a terminá e violashonnan menshoná sin ku a imponé un but. FTAC ta splika den su relato anual ku den 2018 el a duna preferensia na guia i kambio boluntario di komportashon. Empresa i asosiashon di empresarionan mester a duna klaridat si den nan operashon i koperá pa adaptá nan komportashon sigun e reglanan di kompetensia kaminda ta nesesario. FTAC por tuma medida, por ehèmpel imponé un but, riba empresa i asosiashon di empresarionan ku no aserka FTAC boluntariamente òf no koperá. Den su agènda pa 2019 FTAC a informá ku su strategia di supervishon ta bai bira mas rígido, prinsipalmente ora ta trata di violashonnan grave [hardcore overtreding], FTAC lo no duda pa imponé un but si ta nesesario.
De su relato anual FTAC ta mustra tambe riba su tarea pa duna Gobièrnu konseho tokante regulashon di merkado ku por tin komo konsekuensia limitashon di kompetensia. FTAC ta risibí hopi señal tokante esaki di komunidat. FTAC ta menshoná ehèmpelnan manera e regulashon di preis i oferta antikuá. FTAC no ta boga pa eliminá regulashon, pero ta mustra si riba e rísiko i desbentahanan ku ta oumentá si no adaptá regulashon regularmente na desaroyonan den merkado. FTAC ta konsehá pa:
- hasi un análisis di e meta i efektividat di reglanan eksistente;
- evaluá e base pa regulashon di preis; i
- pa ta transparente den ehekushon di esakinan.
FTAC ta aploudí ku den 2018 e Dekreto Nashonal ku reglanan pa Destaho Públiko a drenta na vigor. Reglanan pa destaho públiko ta sòru pa un level playing field pa empresanan ku inskribí pa enkargonan di Gobièrnu. Sinembargo FTAC a risibí señal ku ministerionan frekuentemente ta desviá di e reglanan pa destaho vigente. FTAC ta boga pa mas transparensia na momento di desviashon di e reglanan, pa asina públikamente por duna kuenta i rason di esaki. Desviashon di e reglanan pa destaho lo mester tuma lugá solamente den sirkunstansianan eksepshonal.
Por último FTAC ta responsabilisá su maneho finansiero den su relato anual pa su aktividatnan ehersé den 2018. E organisashon a mantené su mes na su presupuesto i a risibí un aprobashon di accountant pa maneho finansiero hibá den 2018.
Por haña e relato anual di FTAC riba e wèpsait: www.ftac.cw.
Bo tin pregunta? Tuma kontakto ku FTAC na Email: info@ftac.cw, telefòn: +5999 461 00 67


text:
(AP) — Gobierno Colombiano y e grupo guerrillero mas grandi cu ta resta na e pais Sur Americano a reanuda negociacionnan di paz ayera, kibrando un hiatus di alrededor di cuatro aña durante cual e rebeldenan a expande e teritorio den cual nan ta opera.
Bisiña Venezuela, cual su gobierno a reanuda relacion diplomatico cu Colombia apenas algun luna atras, a ricibi e representantenan di Ehercito di Liberacion Nacional (ELN) y gobierno di Presidente Gustavo Petro. E negociacionnan na Caracas ta yega mas di un luna despues cu e rebeldenan y gobierno a anuncia e reanudacion di negociacionnan.
E delegadonan den un declaracion conhunto a declara cu nan a reuni pa reanuda dialogo politico “cu completo boluntad politico y etico, manera exigi pa pueblo di teritorionan rural y urbano cu ta sufri di violencia y exclusion, y otro sectornan di sociedad.” Nan a agrega cu nan ta dispuesto pa “construi paz basa riba un democracia cu husticia.”
ELN a wordo funda den añanan 1960 pa studiante, sindicalista y pastoornan inspira pa revolucion Cubano. Ta kere cu e grupo tin alrededor di 4mil miembro na Colombia y tambe ta presente na Venezuela, unda ta maneha minanan di oro ilegal y rutanan di traficacion di droga.
E organisacion a bira e guerrilla di mas grandi cu ta resta na Colombia despues cu un acuerdo di paz na 2016 a disolve e Forsanan Arma Revolucionario di Colombia, FARC. Desde cu a firma e acuerdo historico, ELN a aumenta su actividadnan den teritorionan anteriormente controla pa FARC.
E grupo ta conoci pa secuestro y atake riba infrastructura di azeta, y ta lista como un organisacion terorista pa Merca y Union Europeo.
Diplomaticonan di Venezuela, Cuba y Noruega ta bay asisti e negociacionnan, mientras representantenan di Chile y Spaña ta bay observa esaki. Negociacionnan anterior, algun bayendo back na añanan 1990, a fracasa. Petro – e prome presidente iskierdista di Colombia y ex-rebelde – ta reanudando e negociacionnan como un esfuerso mas amplio pa paz den cual su administracion ta acercando gruponan arma, gang di droga y disidentenan di FARC. Esaki ta un reversion significante den strategia; su predecesor, presidente Ivan Duque a suspende negociacionnan cu ELN despues cu e rebeldenan a nenga di stop di ataca obhetivonan militar.
Lider di ELN, Israel Ramirez Pineda, a bisa den un declaracion cu e grupo den e esfuerso aki di negociacion tin meta pa produci “cambionan fundamental” manera ta exigi pa pueblo Colombiano durante demostracionnan masivo na 2021 y den encuesta e aña aki door di eligi Petro, lagando atras e tradicion di gobiernonan conservador y modera.
“Colombianonan no por mira otro cu enemigo, e trabao cu nos tin ta reconciliacion”, Ramirez Pineda a bisa. “Nos ta spera cu delegacion di gobierno ta bay tin un interlocutor den mesun sentido.”
E delegacion representando gobierno di Colombia ta encabesa pa Otty Patiño, co-fundador di e grupo di guerrilla awo extinto, M-19, di cual Petro tabata miembro durante su hubentud.
Alto Comisionado pa Paz na Colombia, Danilo Rueda a bisa cu e stapnan cu a tuma ayera ta honra e bida di esnan cu a wordo asesina, desapareci, tortura of secuestra pa motibo di e violencia na e pais.


text:
For di chikitu mi tabatin un pashon pa agrikultura. Pero semper a keda bisa mi ku na Kòrsou hende no por biba for di agrikultura só. Dor di a sera konosí ku profeshonalnan riba e tereno agrícola i tambe dor di lesa hopi informashon tokante e tópiko, mi a tuma e kurashi pa kuminsá mi mes negoshi.
Mi tin un kaminda largu pa kana ainda, pero e promé stap ta esun mas importante.
Mi vishon ta pa mi por produsí fruta riba un eskala komersial na Kòrsou di un manera mas orgániko ku ta posibel, hasiendo uso di e talento di otro hóbennan ku ke siña un fishi nobo.
Selwin Leito
Adres: Siberie 22
Telefon: 521-4024
2,682 Bia mirá, 2 Bia mirá awe


text:
Recordatorio:Pa e contribuyentenan cu falta pa paga impuesto di vehiculo di motor pa e di dos mita di aña:E fecha final ta: 2 di augustus 2021. E fecha final tawata 30 di juni 2021 y den consulta cu Minister di Finansas ta extende e periodo di pago.
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Finansas
Recordatorio: Pa e contribuyentenan cu falta pa paga impuesto di vehiculo di motor
02/07/202102/07/2021


text:
Nada straño den aña di eleccion…
Ministro encarga cu financia ta disgusta cu loke CAft ta trece dilanti den su ultimo rapport. E organo di supervision ta preocupa cu entre otro e gastonan di personal ta ‘nowhere to be seen’. Berdad, pero pakico CAft no a keha prome? Den preparacion di presupuesto nan tabatin tur oportunidad pa reclama cu e presupuesto no tabata contempla e famoso 5% di reduccion di gasto di personal, aña tras aña, cu aparentemente gobierno a palabra cu Hulanda.
Si nos memoria no ta faya nos, na 2014 nos por a presencia un fraccion di gobierno bisti di luto, como protesta contra e inclusion den e discurso di Gobernador di e anuncio di e reduccion aki. Nan tabata demostra contra nan mes maneho, pasobra ora Gobernador lesa discurso di apertura di aña parlamentario, e ta papia na nomber di gobierno di Aruba. Cu nan a bay di acuerdo cu Hulanda a hinca esaki den nan discurso tabata algo insoportabel, pero al fin y al cabo ta nan mes a bay di acuerdo. Tabata obvio cu gobierno no tabatin ningun gana di cumpli cu esaki. Nan a cumpli?
Si nos analisa e cifranan di Banco Central di 2015 y 2016 encuanto gasto di personal, nos por mira cu na 2015 a gasta Afl. 506,3 miyon, y na 2016 Afl. 488,3 miyon. Esaki ta trata solamente e gastonan di personal di gobierno, no ta inclui e parti di sector subsidia cu ta añadi un Afl. 160 miyon na e cuenta. Den esaki anto a economisa alrededor di 3,5%. Den e analisis di Conseho Consultativo (Raad van Advies) di e presupuesto 2017 nos por observa cu e diferencia entre e gastonan presupuesta pa 2016 y 2017 ta diferencia net 2,6 miyon florin (456,7 miyon vs 459,5 miyon), loke ta mas o menos 0,5%. Por ta cu CAft tampoco ta lesa loke RvA ta publica?
Si tin un acuerdo, cu brasa troci of no, lo mester por mira esey den e presupuesto, of no? Y si CAft no a keha den su comentarionan riba presupuesto 2017, pakico ta bin cu nan preocupacion awor? Ademas, ta aña di eleccion y despues di ocho aña den gobierno, bo mester percura pa bo hendenan cu ta riba contract haya algo mas permanente, por si caso bo no bolbe den gobierno… No cu nos ta di acuerdo, pero esey ta e practica cerca nos, toch?
Esaki ta exactamente loke nos ta tende ministro di financia admiti den un entrevista cu otro medio, unda e ta fulmina contra CAft, pasobra nan no sa lesa, o a lesa cos cu e no a duna nan. E ta bisa cu CAft no ta comprende cu e ‘nombramentonan nobo’ no ta nobo, pero hende cu tabata riba contract caba, anto despues di tres of mas aña, si nan ta funciona bon, nan ta bira ‘ambtenaar in tijdelijke dienst’. Su argumento ta, esey no ta trece extra gasto pa gobierno cu ne…
Bunita, pero el a caba di admiti cu a hunga e mesun weganan di semper, unda ta crea programa di VUT (Vrijwillige Uittreding) pa stimula esunnan cu kier bandona servicio gubernamental pa bay, pa despues uza e espacio pa ‘yuda nan hendenan’. Anto tur esey mientras cu di antemano caba practicamente, segun planificacion, lo no tabatin reduccion considerabel na prome luga.
Den mesun comentario di Conseho Consultativo riba presupuesto 2017 nos por lesa cu na fin di 2016 tabatin proyecta pa tin 4992 posicion di funcionario, mientras cu na fin di 2017 e cifra ey lo bira 4988, un es caso cuatro cupo menos. Ningun caminda nos por a lesa cu a refuta e cifranan aki, ni di parti di gobierno, ni di CAft. Pakico nan ta bin maha na nos cabes awor cu nan disputanan inutil, si di antemano nos sa cu e gobierno aki ta di opinion cu ley y palabra ta cos pa otro hende cumpli cu ne.
Ta p’esey tambe, manera semper buscando e limitenan di ley, no a duna e parlamentarionan, al menos no esunnan den oposicion, un copia di e rapport di prome kwartaal 2017, mesun momento cu el a bay pa CAft. Nos ta sigur cu un di e dianan aki nan ta bin cu e argumento sabi, cu e ley di supervision financiero ta bisa textualmente: articulo 17 inciso1: “Een kopie van de uitvoeringsrapportage wordt tevens verzonden naar de Staten.”
Nos ta tende e sabionan di e partido den gobierno bisa caba: “Si, e ley ta bisa cu mester manda copia, pero e no ta bisa ki dia.” Nos conoce e tipo di burla aki caba, pasobra nan ta un tradicion cerca nan.
Ta un pregunta nos tin: pakico desde cu e ley a bin na vigor, gobierno semper a cumpli dunando parlamento e documento manera cu e bay pa CAft? Pakico hende grandi mester gasta nan tempo, y nos placa di belasting, pa sinta inventa e tipo di triki infantil aki? Nos ta comprende masha bon kico ta e obhetivo. Esey ta pa camufla di cualkier manera e situacion financiero, pa e no bira parti di e debate electoral.
Ta p’esey Banco Central ainda no a haya nada pa publica?